Pelawak veteran Jamali Shadat meninggal dunia

KUALA LUMPUR, 21 Jamadilakhir 1442H, Rabu – Pelawak veteran popular, Datuk Jamali Shadat, 78, menghembuskan nafas terakhir pada jam 8.15 pagi, hari ini.

Perkara itu disahkan oleh anaknya, Fauzi Jamali, 48.

Berita tersebut turut dikongsikan Ahli Dewan Undangan Negeri (ADUN) Pelabuhan Klang, Azmizam Zaman Huri di Facebooknya sebentar tadi.

“Dukacita dimaklumkan bahawa Datuk Jamali Shadat telah meninggal dunia pagi ini di kediamannya di Kampung Sungai Pinang, Pulau Indah Pelabuhan Klang.

“Perginya seorang seniman. Semoga roh Allahyarham ditempatkan dalam kalangan orang-orang yang beriman dan beramal soleh. Amin.

“Al-Fatihah buat Allahyarham Datuk Jamali Shadat,” katanya.

Allahyarham difahamkan mengalami masalah kesihatan seperti penyakit darah tinggi dan kencing manis.

Fauzi berkata, bapanya banyak mendiamkan diri, murung dan kerap tidur selepas kematian ibunya, Allahyarham Lela Yacob pada Jun 2018.

Jamali yang dilahirkan di Bukit Kapar, Klang, Selangor, mempunyai lapan anak dan 39 cucu.

Pada zaman kegemilangannya pada 1980-an, pelawak legenda ini cukup dikenali dengan kebolehan melakonkan watak kanak-kanak bernama ‘Atan’ bersama Atuknya serta rakan berbilang kaum.


Palestin kecam rancangan Israel perluas penjajahan di Tebing Barat

TEBING BARAT, 24 Safar 1445H, Ahad – Kementerian Luar Negeri dan Ekspatriat Palestin mengecam laporan media Israel berhubung ‘Rancangan Satu Juta’ yang bertujuan meningkatkan jumlah peneroka haram di Tebing Barat.

Laporan itu susulan perjanjian Israel di antara beberapa kementeriannya yang dikatakan sebagai ‘ketua majlis penempatan’.

Jumaat lalu, Kementerian Luar Negeri mengumumkan bahawa rancangan itu
sedang dilaksanakan melalui rangkaian luas jalan penempatan menggunakan banyak tanah rakyat Palestin.

Langkah itu juga berlatarbelakangkan insentif dan propaganda yang menghasut untuk menggalakkan lebih ramai warga Israel menjadi penduduk di penempatan Tebing Barat.

Menurut kementerian, sebahagian menteri Israel bermegah terhadap penerimaan awam dan sokongan penyelesaian serta peruntukan ratusan syikal untuk membiayai, mengukuhkan dan mengembangkan penempatan haram dengan mengorbankan tanah milik Palestin.

Kerajaan rejim juga berbangga dapat menghalang penduduk Palestin untuk menubuhkan negara Palestin dengan menjadikan Baitulmaqdis Timur sebagai ibu negarnaya.

Kementerian turut memberi amaran terhadap bahaya kesan daripada peningkatan penempatan dalam semua bentuk, dan menganggap Israel secara beransur-ansur cuba menakluk wilayah yang diduduki itu.

Katanya, rancangan itu juga dibuat di tengah-tengah tuntutan antarabangsa dan Amerika Syarikat (AS) supaya Israel menghentikan langkah-langkah unilateral memperluaskan pendudukan.

Kementerian Luar Negeri menjelaskan kedudukan ketika ini menggambarkan piawaian berganda terhadap pelanggaran Israel kepada undang-undang antarabangsa.- Agensi


Melbourne perketat kawalan keselamatan

SYDNEY, 15 Safar 1443H, Rabu – Polis meronda di pusat bandar raya kedua terbesar di Australia, Melbourne bagi menghalang protes perlaksanaan sekatan pergerakan yang memasuki hari ketiga.

Lebih daripada 60 penunjuk perasaan ditahan Selasa lalu, selepas lebih daripada 2,000 antara mereka merosakkan harta benda, menyekat jalan raya yang sibuk dan mencederakan tiga anggota polis, susulan penutupan tapak pembinaan selama dua minggu bagi mengehadkan penularan penyakit.

Sekumpulan penunjuk perasaan berkeliaran di jalanan dan berkumpul di mercu tanda bandar hari ini walaupun ada gesaan untuk berada di rumah.

Bagaimanapun kebanyakan mereka mengelakkan diri daripada pertembungan dengan pihak polis, sementara Ketua Polis Negara, Shane Patton berikrar untuk mencegah lebih banyak keganasan.

Tunjuk perasaan itu berlaku susulan keputusan pihak berkuasa untuk mewajibkan vaksin bagi pekerja binaan dan menguatkuasakan penutupan tapak bangunan mulai Selasa, dengan alasan tidak mematuhi peraturan kesihatan.

Bagaimanapun, pihak berkuasa dan pegawai kesatuan mengatakan kumpulan ekstremis dan kanan turut menyertai tunjuk perasaan itu.

Beberapa penunjuk perasaan menolak untuk bercakap dengan wartawan di tempat kejadian dan melaungkan ‘Berita palsu’ ketika didekati, kata media tempatan.

Mereka yang lain memegang sepanduk dengan slogan, ‘Akhiri sekatan pergerakan sekarang!’ – Agensi


Pejabat peguam terdedah COVID-19, kes Zahid ditangguh hingga 24 Ogos

KUALA LUMPUR, 25 Zulhijjah 1442H, Rabu – Perbicaraan kes Datuk Seri Dr Ahmad Zahid Hamidi yang berdepan 47 pertuduhan membabitkan dana Yayasan Akalbudi, yang dijadualkan esok di Mahkamah Tinggi di sini, ditangguh sehingga 24 Ogos selepas pejabat seorang daripada peguamnya terdedah dengan jangkitan COVID-19.

Peguam Hamidi Mohd Noh, yang mewakili bekas Timbalan Perdana Menteri itu, ketika dihubungi Bernama memaklumkan penangguhan itu berikutan beberapa staf di pejabatnya disahkan positif COVID-19.

“Saya membuat permohonan itu kepada mahkamah pada 2 Ogos lepas kerana kesukaran untuk mengakses dokumen-dokumen perbicaraan yang kini berada di pejabat. Mahkamah telah benarkan penangguhan itu.

“Pejabat terpaksa ditutup sementara waktu berikutan penularan jangkitan COVID-19 dalam kalangan staf di firma saya,” katanya.

Timbalan Pendakwa Raya Datuk Raja Rozela Raja Toran, yang mengetuai pasukan pendakwaan, mengesahkan penangguhan itu.

Hakim Collin Lawrence Sequerah sebelum ini menetapkan enam hari mulai esok untuk mendengar hujah kedua-dua pihak setelah pendakwaan menutup kesnya pada 19 Mac selepas memanggil 99 saksi.

Ahmad Zahid, 68, berdepan 12 pertuduhan pecah amanah, lapan pertuduhan rasuah dan 27 pertuduhan pengubahan wang haram membabitkan wang berjumlah puluhan juta ringgit milik Yayasan Akalbudi. – Bernama


Tiga lagi jalan di Putrajaya ditutup

PUTRAJAYA, 21 Syawal 1442H, Rabu – Tiga lagi jalan di Putrajaya akan ditutup bermula 8 malam ini berikutan pelaksanaan fasa pertama sekatan pergerakan penuh yang bermula semalam hingga 14 Jun ini.

Jalan berkenaan ialah Persiaran Timur menghala keluar ke Desa Pinggiran Putra (Presint 16), Lebuh Wadi Ehsan menghala keluar ke Desa Pinggiran Putra (Presint 19) dan Jambatan Seri Saujana menghala keluar ke Lebuh Sentosa.

Ketua Polis Daerah Putrajaya ACP Mohd Fadzil Ali berkata, penutupan tiga jalan itu, yang juga  tambahan kepada tujuh jalan yang telah ditutup semalam, adalah untuk mengelakkan aliran keluar masuk ke Putrajaya dari Desa Pinggiran, Bandar Baru Bangi, Dengkil, Cyberjaya dan Kuala Lumpur.

“Setelah menilai sekatan jalan yang ada, kita dapati jalan-jalan utama ini masih menjadi laluan keluar masuk warga Putrajaya dan orang luar secara bebas ke pusat pentadbiran ini,” katanya kepada media selepas meninjau lokasi penutupan jalan di Jambatan Seri Saujana, di sini hari ini.

Tujuh jalan yang telah ditutup sejak semalam ialah Jalan P5 menghala keluar dan masuk ke Taman Cabaran dan Dengkil (Presint 5), Jalan Resam menghala keluar dan masuk Presint 11, Jalan P11J menghala keluar dan masuk Cyberjaya (Presint 11).

Jalan P14 menghala keluar dan masuk Sungai Merab Bangi (Presint 14), Pintu Satu menghala keluar dan masuk Presint 14, Jalan P7A, Bulatan Putrajaya Sentral dan Jalan P5 menghala ke Dengkil (Presint 5).

Mohd Fadzil berkata, penutupan jalan itu akan membolehkan aliran keluar masuk ke Putrajaya dikawal selain memastikan setiap aliran trafik mengikut sekatan jalan raya (SJR) yang ditetapkan di empat lokasi.

“Polis boleh membuat pemeriksaan lebih rapi terhadap individu yang memasuki Putrajaya mempunyai surat kebenaran merentas yang sah atau urusan kecemasan,” katanya.

Empat lokasi SJR statik di Putrajaya terletak di Lebuh Sentosa menghala keluar ke Lebuhraya Maju Expressway (MEX), Persiaran Selatan menghala keluar ke Dengkil (Presint 5), Pintu 2A Persiaran Utara menghala keluar ke Hospital Serdang (Presint 12) dan Pintu 3 Persiaran Utara menghala keluar ke Puchong (Presint 9).

Mohd Fadzil berkata, dua pasukan ‘Snap Check’ akan bertugas secara bergerak untuk memantau lokasi yang mempunyai aliran kenderaan yang banyak serta memeriksa setiap lokasi penutupan jalan bagi memastikan tiada orang awam cuba mengalihkan penghadang jalan.

Mohd Fadzil dalam pada itu berkata semalam, polis Putrajaya mengeluarkan empat kompaun masing-masing RM5,000 terhadap empat individu kerana merentas tanpa surat kebenaran yang sah, 17 kenderaan diarah berpatah balik serta pemeriksaan ke atas 2,376 individu, 2,010 kenderaan dan 386 premis perniagaan. -Bernama


Cabar MCA tanding kawasan majoriti Cina

BANGI, 15 Jamadilawal 1443H, Isnin – MCA sewajarnya bertanding di kawasan majoriti Cina sekiranya benar dakwaan parti berasaskan kaum itu mendapat kembali sokongan masyarakat berkenaan.

Mengesyorkan perkara itu, pemerhati politik, Prof Dr Ridhuan Tee Abdullah berkata, jika ternyata sokongan Cina telah beralih kepada BN, MCA disaran bertanding di kawasan majoriti besar Cina menentang DAP.

Katanya, itulah kawasan tradisi turun temurun MCA dan Gerakan, bahkan medan sebenar parti itu untuk membuktikan dakwaan bahawa sokongan orang Cina telah kembali kepada BN.

“Jika BN letak juga MCA di situ (kawasan majoriti Melayu), saya harap PAS masuk bertanding.

“Saya yakin PAS boleh menang. PAS tidak perlu menggunakan lambang selain lambang PAS. Lambang PAS sudah cukup gagah. Jika PAS masih malu alah, BERJASA perlu mengisi kekosongan tersebut. Tidak mustahil boleh menang,” katanya.

Selain itu, Ridhuan Tee mengingatkan bahawa kemenangan Pilihan Raya Negeri (PRN) Melaka dan Sarawak sebelum ini tidak boleh dijadikan ukuran bagi menunjukkan bahawa sokongan Cina telah kembali kepada BN.

Beliau turut menggesa pemimpin UMNO untuk berpijak di bumi yang nyata dalam menyatakan hasrat memberi laluan kepada MCA untuk bertanding di kawasan majoriti Melayu.

“Jangan ulangi kesilapan lagi. Bila lemah, teringat rakan dan taulan. Bila kuat mula lupa. Bila lemah ingat PAS, ingat GPS. Tetapi bila kuat, Melayu, Cina India. Retorik ini perlu berubah.

“Dalam kata lain, MCA tidak menjamin kekuatan UMNO, tetapi GPS, GRS, PAS dan lain-lain, itulah sumber kekuatan.

“Jadi, mulakan Melayu, Bumiputera, Iban, Kadazan, Melanau, Murut, Dayak, lepas itu baharulah Cina, India,” katanya.


Calon Pejuang berdepan saingan 7 penjuru di Kapar

Oleh Zuhayati Yazid

KLANG, 10 Rabiulakhir 1444H, Sabtu – Kerusi Parlimen Kapar P109 menyaksikan pertandingan tujuh penjuru antara Parti Pejuang Tanah Air (Pejuang), Barisan Nasional (BN), Perikatan Nasional (PN), Pakatan Harapan (PH), Warisan, Parti Bangsa Malaysia (PBM) dan seorang calon Bebas.

Pertembungan ini membabitkan Ustaz Mohd Pathan Hussin bagi calon Pejuang, Muhammad Noor Azman @ Noor Hizan (BN), Dr Halimah Ali (PN), Datuk Abdullah Sani Abdul Hamid (PH), Warisan Datuk Seri Rahim Awang, Datuk Seri Selvalinggam (Bebas) dan Dr Daroyah Alwi (PBM).

Calon PH, Abdullah Sani menjadi calon pertama mengemukakan borang ketika tempoh penamaan calon dibuka jam 9 pagi di Pusat Penamaan Calon di Pejabat Tanah dan Daerah Klang.

Manakala Ustaz Mohd Pathan menyerahkan borang penamaan kira-kira jam 9.10 pagi dikuti calon-calon lain.

Bagaimanapun, seorang lagi calon Bebas yang enggan memberikan nama gagal menyerahkan borang pencalonan berikutan tidak mempunyai wang pendahuluan yang mencukupi sekali gus menyebabkan permohonan ditolak.

Pengurus Pilihan Raya Parlimen Kapar, Shahman Jalaluddin membuat pengumuman kira-kira jam 11 pagi di pusat penamaan calon ditutup jam 10.30 pagi.

Pada PRU14 lalu, kerusi Parlimen Kapar disandang oleh Abdullah Sani daripada PH dengan majoriti 16, 306.

Suruhanjaya Pilihan Raya Malaysia (SPR) menetapkan tarikh mengundi Pilihan Raya Umum ke-15 pada 19 November dan undi awal pada 15 November ini.

Terdahulu, ratusan penyokong Pejuang memenuhi laman Zurich Klang seawal 6.50 pagi sebagai memberi sokongan kepada calon bertanding.


Kerjasama atau tidak, itu pilihan UMNO: Muhyiddin

MUAR, 13 Syaaban 1442H, Sabtu – Keputusan UMNO sama ada mahu bekerjasama atau tidak dengan mana-mana parti politik pada Pilihan Raya Umum ke-15 (PRU15) adalah hak dan pilihan parti itu sendiri, kata Perdana Menteri Tan Sri Muhyiddin Yassin.

Muhyiddin yang juga Presiden Parti Pribumi Bersatu Malaysia (Bersatu) berkata, yang penting ialah Bersatu di bawah Perikatan Nasional (PN) telah menjalinkan kerjasama baik dengan semua parti demi kepentingan rakyat.

“Itu pandangan UMNO… kalau buat keputusan begitu, itu hak mereka. Kalau mereka cakap tidak mahu bekerjasama dengan kita pun, pilihan mereka. Kalau nak bekerjasama dengan kita pun, itu hak mereka.

“Kita (Bersatu) sejak dulu telah menjalinkan kerjasama yang baik dengan semua parti sehingga akhirnya terbentuk kerajaan seperti yang kita lihat hari ini.Yang penting bagaimana kita menghadapi masa depan,” katanya kepada pemberita selepas melancarkan Zon Ekonomi Khas Pagoh fasa pertama di Galeri Jualan Sime Darby, di sini hari ini.

Muhyiddin menjelaskan, buat masa ini beliau lebih menumpukan pada permasalahan rakyat daripada berpolitik memandangkan isu pokok semasa ialah memastikan rakyat selamat dan sihat selain masalah ekonomi dapat ditangani.

“Saya tertumpu soal ini (berbanding soal politik), bukan tak boleh berpolitik, bukan saya tidak boleh berbahas, sebahagian besar kehidupan saya dalam politik. Saya boleh berbahas dengan siapa sahaja tetapi itu saya elakkan, kerana rakyat marah saya. Inipun jawab ini, ada yang marah nanti. Bukan saya takut.

“…kerana rakyat terkesan, hidup susah, makan tiada duit, makan tak cukup, ekonomi masih teruk… saya tidak tahu kenapa ahli-ahli politik tidak lihat itu sebagai satu dasar perjuangan yang perlu diberikan keutamaan. Bukan tidak penting kerusi, kalau tak cukup kerusi tidak boleh tubuh kerajaan, tak apalah, kalau dia nak, ambillah 222 kerusi… menang semua kerusi, boleh bentuk kerajaan.

“… tapi kalau dia ambil semua, saya pun ambil semua. Lawan satu dengan satu, boleh juga. Lawan satu dengan dua pun boleh juga… ini politik. Oleh itu saya tidak mahu menyombong diri, bersikap angkuh nanti rakyat marah,” kata Muhyiddin.

Sebaliknya, Ahli Parlimen Pagoh itu tidak mahu pertembungan politik, yang sekali gus mengalihkan perhatian pokok kerajaan PN kepada soal yang lebih utama iaitu kepentingan rakyat pada masa ini.

Timbalan Presiden UMNO Datuk Seri Mohamad Hasan semasa merasmikan persidangan tiga sayap parti itu serentak bersempena Perhimpunan Agung UMNO 2020 hari ini, berkata, parti tersebut tidak akan memperjudikan mana-mana kerusinya pada PRU15 kelak.

Beliau dipetik sebagai berkata, kerusi UMNO adalah kerusi UMNO ‘dulu, kini dan selamanya’, dan  bukan untuk dilepaskan demi memberi talian hayat kepada mana-mana pihak serta tidak akan mengalah atau melatah soal berkenaan. -Bernama


Kadar pengangguran dijangka terus pulih

KOTA BHARU, 7 Syaaban 1442H, Ahad – Kerajaan menjangkakan kadar pengangguran pulih menjelang pertengahan tahun ini, kata Menteri di Jabatan Perdana Menteri (Ekonomi) Datuk Seri Mustapa Mohamed.

Beliau berkata kadar pengangguran pada Januari 2021 ialah 4.9 peratus iaitu lebih rendah berbanding 5.3 peratus yang dicatatkan pada Mei 2020.

“Pada Mei 2020 peratusan kadar pengangguran ialah 5.3 peratus tertinggi dalam tempoh pandemik COVID-19, namun pada awal tahun ini (kadar pengangguran) berada hanya 4.3 peratus.

“Diharap keadaan akan semakin pulih, kita jangka menjelang pertengahan tahun ini keadaan akan semakin stabil,” katanya.

Beliau berkata demikian pada sidang media selepas Program Malaysia Prihatin Sesi Bersama Pegawai Kerajaan Negeri dan Kerajaan Persekutuan di, Kompleks Kota Darulnaim, di sini hari ini.

Program anjuran Jabatan Perdana Menteri dengan kerjasama kerajaan Kelantan itu merupakan inisiatif untuk memberi penerangan kepada rakyat secara berperingkat mengenai pentingnya pengurusan pandemik COVID-19 ke arah proses pemulihan ekonomi negara.

Turut hadir, Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan dan Menteri Besar Kelantan, Datuk Ahmad Yakob.

Sementara itu, Takiyuddin berkata Menteri dan Timbalan Menteri dari negeri ini telah menubuhkan Majlis Bersama Pembangunan Negeri Kelantan bertujuan menyelaras pembangunan di negeri ini.

“Majlis Bersama Pembangunan Negeri Kelantan ini disertai Menteri, Timbalan Menteri dari negeri ini bersama-sama Menteri Besar (Datuk Ahmad Yakob) dan Exco-exco negeri bertujuan mengadakan rundingan untuk selaraskan pembangunan di seluruh negeri.

“Pengerusi di peringkat persekutuan dan pengerusi negeri juga telah dilantik melalui penubuhan sekretariat,” katanya. – Bernama


Pembantu peribadi didakwa pecah amanah RM1.58 juta

KUALA LUMPUR, 8 Safar 1445H, Jumaat – Seorang pembantu peribadi kepada pengarah syarikat perunding pertahanan didakwa di Mahkamah Sesyen di sini hari ini atas dua pertuduhan melakukan pecah amanah wang syarikat berjumlah RM1.58 juta, tahun lepas.

Tan I-Lyn, 39, yang juga pengurus pentadbiran syarikat itu mengaku tidak bersalah selepas pertuduhan ke atasnya dibacakan di hadapan Hakim Datin Sabariah Othman.

Mengikut kedua-dua pertuduhan, Tan didakwa sebagai pekerja di Ada Vinci Global Sdn Bhd yang diamanahkan menguruskan perihal kewangan syarikat telah melakukan pecah amanah dengan mengambil wang milik syarikat berjumlah RM58,354 dan RM1,518,422.88 untuk kegunaan sendiri.

Wanita itu dituduh melakukan perbuatan tersebut di syarikat berkenaan di Menara YNH Kiara 163, Mont Kiara, antara 3 Disember 2021 dan 10 Disember 2022, mengikut Seksyen 408 Kanun Keseksaan yang membawa hukuman penjara maksimum 14 tahun dengan sebat dan denda, jika sabit kesalahan.

Timbalan Pendakwa Raya, Noor Shakira Aliana Alias menawarkan jaminan RM120,000 untuk kedua-dua pertuduhan berserta syarat tambahan pasport tertuduh diserahkan kepada mahkamah hingga kes selesai.

Peguam Azzuan Shah Abd Razak mewakili tertuduh memohon jaminan rendah atas alasan anak guamnya masih menanggung ibu bapa selain akaun banknya telah dibekukan sejak Disember tahun lalu.

“Anak guam juga menghidap diabetes dan darah tinggi manakala ibu bapanya berusia 75 tahun berada di Pulau Pinang dan tidak sempat ke mahkamah pagi ini atas faktor kesihatan dan usia,” kata peguam itu.

Mahkamah membenarkan tertuduh diikat jamin RM70,000 bagi kedua-dua pertuduhan dan syarat tambahan seperti dicadangkan pendakwaan selain menetapkan 27 September ini untuk sebutan semula kes. – Bernama


Agong cemar duli, tinjau lokasi nahas pesawat terhempas di Elmina

SHAH ALAM, 30 Muharam 1445H, Khamis – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan mencemar duli meninjau lokasi kejadian pesawat ringan yang terhempas berdekatan Bandar Elmina dekat sini, hari ini.

Al-Sultan Abdullah tiba sekitar 5.40 petang dan diberi taklimat oleh Ketua Polis Selangor, Datuk Hussein Omar Khan mengenai nahas berkenaan di pusat operasi di lokasi kejadian.

Turut hadir Pengarah Jabatan Bomba dan Penyelamat Selangor, Wan Md Razali Wan Ismail.

Seri Paduka Baginda turut berkenan bertemu dengan keluarga mangsa untuk menenangkan mereka.

Terdahulu, Hussein mengesahkan 10 individu maut dengan lapan daripadanya merupakan penumpang dan kru pesawat.

Dua daripada mangsa adalah orang awam yang masing-masing menaiki sebuah kereta dan sebuah motosikal yang melalui kawasan itu ketika pesawat berkenaan terhempas. – Bernama


DUN Melaka bubar, beri laluan Pilihan Raya Negeri diadakan

MELAKA,28 Safar 1443H, Selasa – Dewan Undangan Negeri (DUN) Melaka dibubarkan pada 4 Okt, bagi memberi laluan kepada Pilihan Raya Negeri (PRN) diadakan.

Speaker DUN Melaka Datuk Seri Ab Rauf Yusoh berkata Yang Dipertua Negeri Tun Mohd Ali Rustam telah membuat pertimbangan dan bersetuju untuk membubarkan DUN susulan nasihat daripada Ketua Menteri Melaka Datuk Seri Sulaiman Md Ali, semalam.

Ab Rauf berkata, sepucuk surat telah dikemukakan kepada Mohd Ali yang memaklumkan empat ADUN telah mengumumkan hilang kepercayaan terhadap Sulaiman dan pada masa sama meminta perkenan untuk pembubaran DUN.


Bank-bank terus bantu golongan terjejas akibat pandemik

KUALA LUMPUR, 3 Zulkaedah 1442H, Isnin – Bank-bank Malaysia akan terus menumpukan usaha bagi membantu kalangan individu serta perusahaan kecil dan sederhana (PKS) yang terjejas akibat pandemik, termasuk pendekatan moratorium bersasar yang dilihat sebagai wajar, demikian menurut Persatuan Bank-Bank Malaysia.

Pengerusinya, Datuk Abdul Farid Alias berkata, pihak bank terbabit juga terbukti telah bersifat amat akomodatif menerusi kemudahan skim bantuan bayaran balik masing-masing yang berbeza.

“Pendekatan secara bersasar ini membolehkan bank-bank melindungi sebahagian modal agar dapat memainkan peranan di peringkat pemulihan dengan lebih berkesan. Modal ini adalah terhad dan kita juga perlu memanfaatkannya dengan secara wajar,” kata beliau menerusi komentar yang disiarkan pada Isnin.

Abdul Farid yang juga presiden dan ketua pegawai eksekutif Kumpulan Maybank, juga menyifatkan, moratorium bersasar berkenaan sebagai penyelesaian terbaik berbanding pemberian moratorium automatik atau secara menyeluruh yang sebaliknya menyalurkan bantuan kepada semua, termasuk golongan mewah serta mereka yang mana pendapatan/gaji mereka tidak terjejas.

Beliau menjelaskan, moratorium secara menyeluruh itu juga bermaksud bahawa terdapat pihak lain yang membayar kos pinjaman mereka iaitu sesuatu yang sebaliknya perlu dilunaskan semua, sama ada secara langsung atau tidak pada kemudiannya.

“(Kemudahan) moratorium ini sepatutnya ditawarkan kepada mereka yang memerlukan sepertimana diamalkan oleh negara-negara lain,” katanya.

Abdul Farid berkata, mereka yang terjejas teruk akibat sekatan pergerakan — sama ada kehilangan kerja atau sebahagian besar pendapatan perniagaan, perlu terus menikmati kemudahan moratorium tersebut atau pengurangan bayaran balik pinjaman bagi tempoh masa tertentu.

Menurutnya, ini berikutan masih terdapat perbelanjaan lain yang perlu dibayar oleh peminjam terbabit seperti sewaan, bayaran bil atau utiliti serta pengangkutan selain kos operasi yang ditanggung oleh pemilik perniagaan.

“Sejajar peranan dalam negara ini, kita wajar secara kolektif mahupun individu bertindak menyokong perniagaan PKS ini, terutama jika mereka beroperasi dalam kawasan kejiranan agar dapat meneruskan kelangsungan (operasi) masing-masing dalam tempoh-tempoh sekarang.

“PKS juga boleh meneliti kemungkinan mengubah model perniagaan masing-masing dengan memanfaatkan platform digital untuk menawarkan perkhidmatan atau produk selain menggunakan perkhidmatan penghantaran yang terdapat di negara ini,” katanya.

Malaysia adalah antara sebilangan kecil negara-negara yang telah melaksanakan kemudahan moratorium secara automatik.

Sebahagian besar negara telah melaksanakan skim menyamai Bantuan Pembayaran Balik (RA)  dan Bantuan Bayaran Balik Pinjaman Bersasar (TRA) yang berdasarkan atau mengikut keperluan berkaitan. -Bernama


Israel lancar serangan balas di Gaza

GAZA, 6 Rabiulakhir 1442H, Ahad – Rejim pengganas Israel melancarkan serangan udara di Semenanjung Gaza, dengan menuduh askar Palestin melepaskan tembakan roket ke negara itu.

Tentera Israel mendakwa, pesawatnya melakukan serangan sebagai tindak balas di beberapa lokasi ketenteraan milik Pergerakan Perjuangan Islam Palestin (Hamas) – kumpulan bersenjata Islam yang menguasai Gaza.

Dilaporkan tidak ada mangsa terkorban di kedua-dua bahagian sempadan.

Dalam satu kenyataan, tentera mendakwa, Hamas bertanggungjawab atas semua kejadian yang berlaku di Semenanjung Gaza serta akan menanggung akibatnya susulan kegiatan keganasan terhadap orang awam Israel.

Polis Israel berkata, roket Gaza yang dilancarkan pada semalam merosakkan sebuah kilang di bandar selatan Ashkelon.

Reuters yang memetik saksi sebagai berkata, serangan sebelum subuh menyasarkan Bandar Gaza dan bandar selatan Gaza, Rafah dan Khan Younis, yang mana kebakaran dan gumpalan asap dapat dilihat dari beberapa tempat.

Tidak ada tuntutan langsung dari mana-mana kumpulan tentera Gaza yang melepaskan roket tersebut.

Pegawai Hamas di Gaza juga tidak mengeluarkan komen segera berhubung serangan itu.

Israel dan Hamas kali terakhir berperang pada tahun 2014 dan telah beberapa kali berbalas-balas tembakan walaupun sempadan kebelakangan ini semakin sunyi. – Agensi


Kenaikan harga makanan, kos sara hidup antara sebab tangguh PRU15

BANGI, 30 Syawal 1443H, Selasa – UMNO harus melihat keadaan semasa berhubung kenaikan harga makanan dan kos sara hidup sebelum bergegas menganjurkan pilihan raya.

Perdana Menteri, Datuk Seri Ismail Sabri Yaakob menegaskan, beliau adalah ‘orang parti’ dan perlu mematuhi keputusan UMNO serta Kabinet, di mana mengikut Perlembagaan, Kabinet mesti meluluskan keputusan untuk menasihati Raja bagi membubarkan Parlimen.

Pun begitu, kenaikan harga makanan dan kos sara hidup lain antara sebab untuk beliau menangguhkan Pilihan Raya Umum ke-15 (PRU15).

Katanya, pilihan raya tidak sepatutnya diadakan sehingga negara dapat mengekang inflasi, didorong sebahagiannya oleh kesan global perang di Ukraine.

“Kita perlu menunggu masa sesuai (untuk memanggil pilihan raya).

“Kita kini menghadapi tempoh inflasi yang meningkat dengan harga yang tinggi, adakah anda fikir ini masa yang sesuai (untuk pilihan raya)?” katanya di luar persidangan Nikkei’s Future of Asia di Tokyo minggu lalu dipetik Berita Harian hari ini.

Ketika ditanya mengenai desakan menyegerakan PRU15, Ismail Sabri menjawab pilihan raya tidak boleh ditangguhkan lebih jauh daripada garis masa ditetapkan dalam Perlembagaan.

Bagaimanapun untuk membuatnya lebih awal, beliau berkata, kita perlu melihat keadaan semasa.

“Insya Allah, saya akan lakukannya (umum PRU15) pada masa yang sesuai,” katanya.


Malaysia digesa beri tekanan kepada Israel melalui OIC, PUOIC

KUALA LUMPUR, 27 Ramadan 1442H, Ahad – Kaukus Kesejahteraan Rakyat Dewan Negara menggesa kerajaan menerusi Pertubuhan Kerjasama Islam (OIC) serta Kesatuan Parlimen Negara-Negara Anggota OIC (PUOIC) memberi tekanan terhadap Israel dalam memastikan keselamatan dan kesejahteraan rakyat Palestin.

Pengerusi Kaukus Kesejahteraan Rakyat Dewan Negara Senator Datuk Razali Idris berkata Malaysia menerusi OIC dan PUOIC mempunyai tanggungjawab bersuara tegas secara kolektif untuk menggesa dan bertindak bagi memberi tekanan terhadap Israel serta mengelak kemungkinan dasar aparteid kembali di bumi Palestin.

“Keamanan perlu dikembalikan khususnya kepada rakyat Palestin di kejiranan Sheikh Jarrah di Baitul Maqdis yang dilihat dipaksa berpindah sebagai pengusiran dan pembersihan etnik secara terancang oleh pendatang haram Yahudi.

“Ini sebagai punca kemuncak kekejaman dan keganasan secara bersiri pada akhir bulan Ramadan ini,” katanya yang juga Timbalan Presiden Majlis Senator Malaysia.

Kaukus Kesejahteraan Rakyat Dewan Negara menyifatkan kekejaman dan keganasan yang dilakukan oleh Israel meningkatkan pelanggaran hak asasi manusia terhadap rakyat Palestin, kata Razali

Beliau berkata Kaukus Kesejahteraan Rakyat Dewan Negara turut mengecam sekeras-kerasnya tindakan susulan tentera Zionis menyerang dan mencederakan lebih 200 rakyat Palestin dengan merempuh masuk Masjid al-Aqsa menggunakan bom tangan, gas pemedih mata dan peluru besi dilapisi getah bagi menyerang jemaah di sana susulan pengusiran di Sheikh Jarrah.

Sehubungan itu, katanya Kaukus Kesejahteraan Rakyat Dewan Negara senada dan selari bersama-sama PUOIC dan akan terus mempertingkatkan suara agar terus didengari di segenap pelusuk dunia untuk berdiri bersama rakyat Palestin yang ditindas dan berhadapan tindakan keji dan keganasan tentera Zionis Israel.

Sementara itu, Pemuda Islam Asia Tenggara dalam kenyataan berasingan menggesa Pertubuhan Bangsa-bangsa Bersatu (PBB) dan seluruh dunia untuk terus menekan kerajaan Israel yang dilihat cuba mencetuskan ketegangan di Timur Tengah dan menjejaskan keamanan global.

Kumpulan itu mendesak agar Israel menghormati kedaulatan undang-undang antarabangsa dan resolusi Majlis Keselamatan PBB dan resolusi OIC kepada negara itu.

“Kami turut menggesa OIC mengadakan mesyuarat tergempar bagi menangani isu yang berbangkit di Palestin serta menyeru semua pemimpin negara-negara Islam menggunakan saluran yang sebaik mungkin untuk memastikan rejim Zionis dan sekutunya tidak menolak kedaulatan Palestin.

“Sebarang urusan bertujuan menggalakkan dasar Israel perlu dinafikan dengan tegas,” menurut kenyataan kumpulan itu. – Bernama


Pelancong luar negara wajib buat saringan demam

BANGI, 6 Jamadilakhir 1444H, Jumaat – Pelancong yang tiba dari luar negara termasuk China wajib menjalani saringan demam di Pintu Masuk Antarabangsa.

Malah, pelancong yang dikesan bergejala akan dirujuk terus ke pusat kuarantin untuk pemeriksaan semula.

Menteri Kesihatan, Dr Zaliha Mustafa berkata, survelan di Pintu Masuk Antarabangsa turut diperkukuh lagi dengan pengambilan sampel air kumbahan dari pesawat yang datang dari China.

“Sampel air kumbahan itu akan dihantar ke Makmal Kesihatan Awam Kebangsaan (MKAK) untuk ujian PCR.

“Seterusnya dihantar untuk penjujukan genom sekiranya dikesan positif COVID-19, “katanya dalam satu kenyataan, hari ini.

Bagi meningkatkan pengesanan varian baharu, Dr Zaliha berkata, seseorang itu juga digalakkan melakukan ujian RTK-Ag COVID-19 terutama yang mempunyai sejarah perjalanan ke China dalam tempoh 14 hari.

Malah, mereka yang mempunyai sejarah kontak dengan individu tersebut juga perlu membuat ujian berkenaan.


PRU15: BERJASA syor kerjasama politik tolak DAP tanda protes SJKC di Bandar Kinrara

KETIKA rakyat sedang kalut berdepan pelbagai krisis kesan penularan COVID-19, ahli-ahli politik berkepentingan terus menerus merancang dan melaksanakan agenda mencatur dan mengubah demografi penduduk – dengan pengalihan kawasan-kawasan tumpuan bagi membentuk penduduk majoriti – secara tidak langsung cuba mengubah struktur sosial di Bandar Kinrara 5B.

Kita sedia maklum bahawa DUN Kinrara Mempunyai peratusan mengundi 55 bukan Melayu dan majoriti adalah Cina.

Tetapi jumlah tersebut langsung tidak mewakili nisbah penduduk Bandar Kinrara yang majoriti mereka adalah Melayu.

Mengikut Pengerusi Penduduk BK5B, Tn Haji Harun, taman di mana akan dibangunkan SJKC menggantikan tapak asal sekolah kebangsaan itu 95 peratus adalah Melayu.

Maka, atas kelalaian dan usaha keras ADUN YB Kinrara mempromosikan kewujudan sekolah Cina yang ke-7 di BK5 menjadi persoalan besar, apakah tujuan sebenar promosi tersebut dibuat.

Sehubungan dengan itu, satu kesepakatan parti-parti Melayu Islam boleh menjadi asbab kepada usaha-usaha mengembalikan status SK menjadi kenyataan.

Majoriti mudah daripada bilangan penduduk Melayu Islam perlu diatur dan disusun agar membentuk majoriti pengundi di DUN Kinrara sekali gus memenangkan ADUN baru hasil muafakat bersama.

Ustaz Fahmi Bazlan Muda
Ketua Pergerakan Pemuda BERJASA


Doktor pakar bedah Iran maut ditembak

TEHRAN, 4 Rabiulakhir 1444H, Ahad – Seorang pakar bedah ditembak mati oleh pasukan keselamatan selepas didakwa terbabit protes tunjuk perasaan bersama puluhan doktor di hadapan bangunan Majlis Perubatan Tehran, di tengah bandar itu.

Akhbar Iran International melaporkan, pakar bedah berkenaan, Parisa Bahmani dari Zanjan maut akibat terkena tembakan di bahagian kepalanya.

Bagaimanapun Majlis Perubatan Tehran menafikan kematian doktor pakar wanita itu disebabkan pasukan keselamatan, sebaliknya menjelaskan kerana kemalangan jalan raya.

Sehingga kini kematian pakar bedar tersebut masih dalam siasatan dan keputusan akan diumumkan tidak lama lagi.

Terdahulu, Iran International melaporkan sekumpulan pasukan doktor Iran turun ke jalanan membantah polisi tidak bertanggungjawab – supaya tidak memberi rawatan perubatan kepada penunjuk perasaan yang cedera.

Selain itu, ia turut tidak membenarkan penggunaan ambulans kepada penunjuk perasaan untuk dibawa ke hospital.

Sehingga, kini hampir 250 penunjuk perasaan termasuk puluhan kanak-kanak dan wanita meninggal dunia kerana menyertai bantahan di bandar berkenaan.

Pihak berkuasa menafikan, sebaliknya menjelaskan kematian tersebut berpunca daripada tindakan penunjuk perasaan sendiri akibat kemalangan jalan raya selain kes serangan jantung atau bunuh diri.

Bantahan bermula selepas kematian remaja perempuan, Mahsa Amini yang dilaporkan meninggal dunia ketika dalam tahanan, bulan lalu sekali gus menyebabkan orang ramai menyertai protes jalanan di beberapa bandar utama di Iran.

Remaja berusia 22 tahun itu ditahan polis kerana dikatakan gagal mematuhi etika berpakaian Islam yang mewajibkan setiap wanita menurut bahagian rambut.

Bagaimanapun selepas empat hari dalam tahanan, remaja itu dilaporkan dalam keadaan kritikal – dia didakwa diseksa ketika dalam tahanan sebelum meninggal dunia. – Agensi


Dasar diskriminasi Taliban gugat kestabilan Afghanistan

GENEVA, 4 Jamadilakhir 1444H, Rabu – Pertubuhan Bangsa-Bangsa Bersatu (PBB) mendesak Taliban segera membatalkan dasar diskriminasi yang menyasarkan golongan wanita di Afghanistan.

“Tiada negara boleh membangun dari segi sosial dan ekonomi dengan separuh penduduknya dikecualikan.

“Sekatan tidak terduga yang dikenakan ke atas wanita dan kanak-kanak perempuan bukan sahaja akan meningkatkan penderitaan semua warga Afghanistan, tetapi dikhuatiri menimbulkan risiko di luar sempadan negara itu,” Pesuruhjaya Tinggi Hak Asasi Manusia PBB, Volker Turk dalam satu kenyataan.

Turk berkata, dasar itu berisiko menggugat kestabilan masyarakat Afghanistan, sekali gus menggesa pihak berkuasa de facto memastikan hak golongan wanita didengari serta mengambil bahagian menyumbang kepada semua aspek sosial, politik dan ekonomi.

“Dekri terbaharu oleh pihak berkuasa de facto ini akan membawa akibat yang mengerikan kepada wanita dan untuk semua rakyat Afghanistan.

“Mengharamkan wanita daripada bekerja dalam NGO akan melumpuhkan pendapatan mereka dan keluarga, serta hak mereka untuk menyumbang secara positif kepada pembangunan negara dan kesejahteraan warganegara mereka,” katanya.

Sabtu lalu, pemerintah Taliban melarang wanita bekerja dalam pertubuhan bukan kerajaan, dasar kontroversi baharu selepas menggantung akses pendidikan universiti serta sekolah menengah untuk pelajar perempuan.

Tindakan itu adalah tamparan terbaharu terhadap hak wanita di Afghanistan sejak Taliban merampas semula kuasa tahun lalu.-  Agensi


Konflik Sudan: Lebih 430,000 jadi pelarian

GENEVA, 12 Syawal 1444H, Rabu – Lebih 330,000 orang kehilangan tempat tinggal dan 100,000 yang lain melarikan diri melalui sempadan berikutan konflik berdarah di Sudan, dedah Pertubuhan Bangsa-bangsa Bersatu (PBB).

Menurut laporan situasi oleh Pertubuhan Antarabangsa untuk Migrasi (IOM) PBB, anggaran jumlah individu yang dipindahkan di seluruh Sudan mencecah 334,053.

Jurucakap Pesuruhjaya Tinggi PBB bagi Pelarian (UNHCR), Olga Sarrado melaporkan bahawa lebih 100,000 pelarian dianggarkan melarikan diri ke negara jiran, termasuk pelarian Sudan, warga Sudan Selatan yang pulang ke rumah lebih awal, serta pelarian lain yang berada di negara tersebut.

Jurucakap IOM, Paul Dillon, juga memberitahu bahawa kira-kira 72 peratus, iaitu 240,000 daripada anjakan dalaman baharu ini dilaporkan di Darfur Barat dan Selatan sahaja.

Beliau menekankan bahawa jumlah orang yang dipindahkan dalam dua minggu lepas sejak pertempuran meletus antara Angkatan Tentera Sudan dan pasukan separa tentera Rapid Support Forces (RSF) kini melebihi semua perpindahan di Sudan pada 2022.

Pihak lawan bersedia untuk berbincang di Arab Saudi dalam usaha menyelesaikan krisis, tetapi ketika konflik terus berlarutan, UNHCR telah menganggarkan lebih 800,000 orang berpotensi melarikan diri ke negara jiran jika resolusi sedemikian tidak dicapai. -Agensi


Selepas RTM, The Star pula guna istilah ‘militan’ pada Hamas

BANGI, 2 Syawal 1442H, Jumaat – Selepas Berita Mandarin, TV2 Jabatan Penyiaran Malaysia (RTM),  akhbar berbahasa Inggeris, The Star pula menyiarkan laporan berita yang menggelar Pergerakan Perjuangan Islam Palestin (Hamas) sebagai militan.

Penggunaan istilah itu digunakan The Star menerusi berita dunia yang disiarkan semalam bertajuk ‘Fear replaces holiday joy in Gaza as fight with Israel escalates’.

Berita berkenaan dipercayai merujuk pada laporan Reuters, di mana perenggan keempatnya menyatakan, “ Tembakan roket dan peluru berpandu berbalas serangan sejak Isnin di antara militan Hamas di Gaza dan tentera Israel di sempadan, susulan ketegangan terbaharu berkaitan konflik pemilikan tanah di Baitulmaqdis”.

Meskipun laporan berkenaan sudah dipadamkan, mantan Naib Presiden Ikatan Muslimin Malaysia (ISMA), Prof Dr Zainur Rashid Zainuddin kecewa kerana istilah asal yang digunakan salah dan terpesong.

Beliau menyifatkan media Malaysia yang didukungi cauvinis, evangelis dan pro-Liberal Barat sememangnya menyokong agenda Israel berbanding perjuangan Palestin.

“Mereka sengaja membutakan diri daripada mengetahui sejarah penjajahan oleh Zionis Israel yang didukung oleh Barat,” katanya dalam kenyataan, hari ini.

Sebelum ini, berita Mandarin yang disiarkan RTM mencetuskan kontroversi sama apabila menggunakan istilah militan yang merujuk kepada Hamas dalam pelaporan berita berkaitan serangan udara Israel terhadap Palestin.

Susulan itu, Editor Meja Mandarin dan Ketua Editor Berita Mandarin, TV2 dipanggil memberikan penjelasan, termasuk mengenakan Surat Tunjuk Sebab (STS) ke atas pegawai yang terlibat.


Israel tandatangan perjanjian perdagangan bebas dengan UAE

DUBAI, 1 Zulkaedah 1443H, Rabu – Rejim haram Israel menandatangani perjanjian perdagangan bebas dengan Emiriah Arab Bersatu (UAE), semalam lapor Reuters.

Menurut laporan, perjanjian pertama yang ditandatangani Israel dengan negara Arab itu bertujuan untuk meningkatkan perdagangan dua hala tahunan mereka kepada lebih daripada $10 bilion.

Perjanjian dua hala itu ditandatangani di Dubai oleh Menteri Ekonomi dan Industri, Orna Barbivai dan rakan sejawatannya, Menteri Ekonomi UAE, Abdulla bin Touq Al Marri, selepas beberapa bulan rundingan.

“Perjanjian perdagangan bebas antara negara biasanya mengambil masa bertahun-tahun untuk ditandatangani,” kata Perdana Menteri Israel, Naftali Bennett dalam ciapan di laman Twitter.

Tarif akan dihapuskan atau dikurangkan pada 96 peratus barangan yang didagangkan antara negara, tambah laporan itu.

UAE meramalkan Perjanjian Perkongsian Ekonomi Komprehensif akan meningkatkan perdagangan dua hala tahunan kepada lebih daripada $10 bilion dalam tempoh lima tahun. – Agensi


Sekali lagi Zahid silap percaturan, jawatan Presiden UMNO boleh terlepas

BANGI, 26 Muharam 1444H, Rabu – UMNO kini dalam situasi sukar dan dilema untuk menentukan langkah tepat sama ada terus mendesak atau melewatkan Pilihan Raya Umum ke-15 (PRU15).

Namun, UMNO dan Perdana Menteri, Datuk Seri Ismail Sabri Yaakob mempunyai pilihan meredakan ‘percakaran’ politik antara satu sama lain dengan menetapkan tarikh PRU15, kata Dr Mohammad Tawfik Yaakub.

Pensyarah Kanan, Jabatan Pengajian Pentadbiran dan Politik, Universiti Malaya (UM) itu berkata, sekiranya penetapan tarikh PRU15 dapat ditangani, maka Malaysia akan memperoleh ketenangan politik buat sementara waktu.

Bahkan katanya, kerajaan juga dapat memfokuskan kepada usaha memulihkan ekonomi negara yang terjejas akibat COVID-19.

“Pemimpin politik hari ini pula tidak lagi boleh sekadar memikirkan pergelutan kuasa semata-mata, tetapi perlu menyedari rakyat adalah sumber kuasa sedang memerhatikan gerak-geri dan menilai masa depan politik mereka,” katanya dalam artikel disiarkan Berita Harian hari ini.

Dalam pada itu, beliau berkata, sekiranya Datuk Seri Dr Ahmad Zahid Hamidi – Presiden UMNO – benar-benar berani dan mahukan PRU15 diadakan segera, beliau dan penyokongnya boleh sahaja bertindak menarik sokongan daripada kerajaan dan memecat keahlian Ismail Sabri daripada UMNO.

Namun Ahmad Zahid mungkin diselubungi sindrom ketakutan hilang jawatan sehingga sukar membuat keputusan tegas membabitkan kepentingan parti.

Mohammad Tawfik berkata, ketakutan itu sehingga hari ini masih menghantui Ahmad Zahid selepas beliau pernah didesak bercuti daripada menjalankan tugas Presiden pada 2018 oleh pemimpin pelbagai peringkat dalam UMNO.

“Beliau satu-satunya Presiden dalam sejarah parti didesak bercuti sebagai Presiden dan keadaan itu amat memalukan apatah lagi selepas UMNO tewas dalam PRU14.

“Peristiwa itu menjadi pengajaran besar kepada Ahmad Zahid untuk sentiasa berhati-hati mencongak dan bertindak dalam menetapkan sebarang keputusan boleh menjejaskan masa depan politiknya.

“Sekiranya Ahmad Zahid sekali lagi tersilap percaturan, jawatan Presiden boleh terlepas kepada Ismail Sabri yang mempunyai kelebihan sebagai Perdana Menteri,” katanya.


Kekurangan ubat-ubatan bukan disebabkan pembelian panik: KJ

Alor Setar, 9 Zulkaedah 1443H, Khamis – Isu kekurangan bekalan ubat-ubatan yang berlaku terutama di farmasi dan fasiliti kesihatan swasta tertentu ketika ini bukan disebabkan pembelian panik oleh orang ramai, kata Menteri Kesihatan Khairy Jamaluddin.

Sebaliknya, beliau menjelaskan, ia ekoran permintaan tinggi ubat-ubatan tertentu susulan penularan COVID-19 varian Omicron sebelum ini dan peningkatan kes penyakit tangan, kaki dan mulut (HFMD) pada waktu ini.

Bagaimanapun, Khairy berkata, keadaan itu tidak berlaku di seluruh negara sebaliknya hanya membabitkan beberapa lokasi dan ubat-ubatan tertentu dan beliau memberi jaminan bekalan ubat-ubatan di negara ini secara keseluruhannya mencukupi.

“Sebab banyak ubat-ubatan yang dikatakan kurang ini, bukan tak ada, tapi dikatakan kurang ini adalah ubat untuk penyakit biasa macam selesema, demam, sakit kepala dan sebagainya.

“Jadi mungkin itu ada kaitan dengan hari itu ramai yang dijangkiti COVID-19 dan juga selepas ini HFMD, jadi mungkin dari segi pembelian itu… permintaan itu meningkat disebabkan fenomena tersebut,” katanya pada sidang media, hari ini.

Khairy berkata, Kementerian Kesihatan (KKM) sedang melakukan semakan dengan pengeluar dan pengimport ubat-ubatan bagi mendapatkan maklumat terperinci mengenai bekalan selain mendapatkan maklum balas daripada Persatuan Perubatan Malaysia serta klinik-klinik swasta.

“Kita akan bekerjasama dengan pengeluar-pengeluar syarikat-syarikat farmasi sama ada untuk bagi ubat alternatif ataupun kalau sekiranya perlu, kita import ubat dari negara lain.

“Tapi buat masa ini, kita ada dapat beberapa aduan setiap hari dan kita akan cuba bantu mereka untuk dapat stok ubat-ubatan ini. Di fasiliti kerajaan tidak ada masalah… yang ada kekurangan di fasiliti kesihatan dan klinik swasta,” katanya.

Terdahulu beliau menghadiri majlis penyerahan sumbangan peralatan perubatan daripada kerajaan Jepun melalui Bantuan Geran Jepun kepada KKM yang turut dihadiri Duta Besar Jepun ke Malaysia Takahashi Katsuhiko.

Mengenai sumbangan itu, Khairy berkata, peralatan perubatan keseluruhan bernilai RM19.3 juta tersebut akan diagih kepada semua hospital kerajaan di seluruh negara bagi meningkatkan perkhidmatan fasiliti berkenaan.

“Jadi banyak hospital bukan hanya hospital di kawasan bandar yang akan terima sumbangan ini tetapi juga luar bandar, sebagai contoh Hospital Kuala Lipis, Hospital Kuala Krai, Hospital Orang Asli Gombak dan Hospital Jempol,” katanya.

Kerajaan Jepun pada Disember 2020 menawarkan untuk membantu Malaysia dalam memerangi pandemik COVID-19 dalam bentuk Bantuan Geran Jepun bagi membekalkan peralatan perubatan kritikal yang diperlukan untuk melengkapkan perkhidmatan bagi merawat pesakit COVID-19.

Sehingga kini, 174 daripada 248 unit peralatan itu telah diagihkan kepada hospital KKM seluruh negara dan peralatan itu yang antaranya pam picagari, penganalisis gas darah (respiratori), pengimbas ultrabunyi mudah alih dan defibrilator akan terus digunakan untuk merawat pesakit bukan COVID-19 apabila wabak itu diisytiharkan berakhir nanti. – Bernama


Kes kematian Allahyarham Adib hampir dilupakan…

SAMPAI saat saya menulis ini, akhbar-akhbar utama masih lagi bercerita mengenai kes Datuk Seri Tun Najib Tun Razak.

Ada yang bersorak kegembiraan, ada yang meratap kesedihan. Ramai juga yang tidak ambil kisah.

Ada juga suara-suara yang mempertikaikan keputusan mahkamah, walaupun sebelum ini mereka menganggap mahkamah itu adalah tempat tertegaknya keadilan dan tidak ada campur tangan politik dalam membuat keputusan.

Saya tidak hairan jika kes Datuk Seri Najib ini menjadi hangat sebegini kerana beliau adalah bekas Perdana Menteri.

Namun, kes ini masih dalam proses rayuan dan kita tunggu sahajalah sehingga ianya selesai. Apa-apa pun keputusannya nanti, rakyat perlu terima dengan dada yang terbuka.

Namun, ada satu sudut yang terpencil di sana terdapat satu kes yang hampir dilupai, iaitu kes Kematian Allahyarham Adib.

Kes ini berkaitan kematian seorang pegawai bawahan kakitangan kerajaan.

Beliau bukan seorang ahli politik, bukan seorang menteri mahupun pemimpin.

Beliau tidak dikenali ramai, tidak mempunyai ramai pengikut, keluarganya bukan orang berada, tetapi beliau sanggup berkorban nyawa dalam melaksanakan tugasnya menyelamatkan manusia lain.

Allahuakbar, besarnya pengorbanan beliau.

Walaupun mahkamah telah memutuskan bahawa ada elemen pembunuhan, tetapi pihak polis sendiri menafikannya.

Pelik, tetapi itulah yang telah berlaku. Di satu pihak, rakyat diminta percaya pada mahkamah tetapi di satu pihak yang lain pula seolah-olah mahu menghilangkan kepercayaan rakyat kepada institusi kehakiman.

Mungkin suasananya akan berbeza jika Allahyarham Adib seorang yang ternama, seorang hartawan mahupun seorang cendekiawan.

Tetapi itulah hakikat dunia; yang tersohor disanjung tetapi yang miskin sentiasa diketepikan.

Semoga masih ada yang membelamu, Adib !

Aminuddin Yahaya
Presiden Ikatan Muslimin Malaysia (ISMA)


Rakyat Qatar mulai terima vaksin Pfizer-BioNTech esok

DOHA, 5 Jamadilawal 1442H, Ahad – Qatar akan memulakan pemberian vaksinasi COVID-19 kepada kumpulan pertama di negara itu pada Isnin, kata Perdana Menteri, Sheikh Khalid bin Khalifa bin Abdulaziz Al Thani di Twitter.

“Mengikut arahan Yang Mulia Emir, penerimaan vaksin COVID-19 pertama akan tiba esok, dan saya telah mengarahkan sektor kesihatan untuk memberikannya kepada kumpulan sasar pertama.

“Ini adalah langkah penting untuk mengatasi wabak dan secara beransur-ansur memulihkan kembali kehidupan kepada normal,” katanya.

Bagaimanapun, beliau tidak menyatakan jelas bila kempen vaksinasi akan dimulakan secara menyeluruh.

Menurut Penasihat Menteri Kesihatan, Abdul Wahab al-Musleh, golongan berisiko seperti warga emas dan pesakit kronik akan menjadi penerima pertama vaksin Pfizer-BioNTech.

Qatar terus merekodkan kes jangkitan baharu COVID-19 dengan jumlah keseluruhan kini mencecah 141,858 kes dan 243 kematian sejak kes merebak ke negara itu. –  Agensi


Khidmat nasihat PCOS di hujung jari

KUALA LUMPUR, 2 Rabiulawal 1445H, Isnin – Nasihat ‘sayangi penyakit anda’ mungkin pelik bunyinya, tetapi inilah pegangan pertubuhan sokongan sindrom ovari polisistik, My PCOS I Love You (MyPCOS).

PCOS ialah satu sindrom yang menyebabkan ketidakseimbangan hormon dan metabolisme dalam tubuh wanita.

Simptomnya pelbagai tetapi boleh melibatkan kitaran haid yang tidak teratur, obesiti, kebotakan seperti yang dialami kaum lelaki, jerawat yang teruk dan sista ovari.

PCOS tidak dapat diubati, tetapi simptomnya boleh diurus dan dirawat. Namun, penghidap PCOS perlu belajar terlebih dahulu bagaimana untuk hidup dengan sindrom itu sebelum dapat mengurus dan merawatnya, kata pengasas bersama MyPCOS, Ili Sulaiman.

“Jadikannya sebahagian daripada kehidupan. Belajar untuk hidup dengan PCOS ini sebahagian daripada proses cintai diri. Daripada konsep inilah datang ilham bagi nama My PCOS I Love You,” katanya dalam satu temu bual dengan Bernama.

Inilah pegangan Ili dan dua orang lagi pengasas bersama, Deena Marzuki dan Dr Stephanie Yang, yang telah bertahun-tahun bertarung dengan sindrom itu.

Malah, mereka sebelum berkenalan antara satu sama lain lagi telah memasang impian untuk menubuhkan satu platform bagi membantu wanita Malaysia yang menderita PCOS.

Sindrom ini sememangnya kurang mendapat perhatian di Malaysia selama ini. Akibatnya wanita yang dibebani dengan PCOS terpaksa bergelut bersendirian tanpa sistem sokongan yang utuh dan bantuan yang sepatutnya.

Keinginan pengasas bersama MyPCOS untuk membetulkan situasi inilah yang mendorong mereka menubuhkan organisasi itu.

Impian mereka menjadi nyata apabila MyPCOS dilancarkan secara rasminya pada 1 September 2020, sempena sambutan Bulan Kesedaran PCOS.

Bantuan Dengan Hanya Satu Klik

Disediakan dalam Bahasa Malaysia dan Bahasa Inggeris, ia juga menyediakan khidmat nasihat bagi wanita berkenaan cara mendapatkan diagnosis PCOS.

Memandangkan sindrom ini tidak dibincangkan secara meluas dan terbuka, wanita yang menghidap PCOS sering kebingungan selepas didiagnos. Ramai yang tidak mendapat sokongan yang diperlukan ketika ‘melawan’ simptom, yang ada kalanya begitu teruk sehingga menjadikan keadaan diri lemah dan tidak berdaya.

Matlamat utama MyPCOS ialah untuk mewujudkan ruang yang selamat bagi penghidap PCOS mendapatkan nasihat, bertukar maklumat dan kata-kata semangat daripada mereka yang senasib dan memahami keperitan simptom yang dialami.

Kerjasama

MyPCOS mempunyai beberapa rakan kongsi perubatan tempatan termasuk pakar sakit puan, pakar endokrinologi, doktor perubatan pencegahan serta kaunselor kesihatan mental.

“Antara doktor yang bekerjasama dengan kami ialah Dr Sharan Kaur dari Klinik Dr Sharan, Dr Keily Wong dari Klinik MK Prima dan Dr Adzlina Jaffar dari Hospital Gleneagles Kuala Lumpur. Kami beruntung mereka sudi membantu kerana pengalaman mereka banyak,” kata Deena.

MyPCOS turut menjalin kerjasama dengan PCOS Awareness Association, sebuah NGO Amerika Syarikat yang dianggap pertubuhan antarabangsa PCOS kedua terbesar di dunia. Ini menjadikan MyPCOS rakan kongsi pertama dan satu-satunya di Malaysia.

MyPCOS turut berkolaborasi dengan PlusVibes, aplikasi telefon bimbit percuma yang menyediakan bantuan dan sokongan kesihatan mental. Aplikasi ini membolehkan pengguna berbual dengan pendengar yang berkelayakan, mengakses kandungan motivasi dan melakukan aktiviti santai yang mudah. Pengguna PlusVibesboleh memilih untuk merahsiakan identiti dan segala maklumat diri lain.

Turut membantu ialah Diet Ideas, syarikat nutrisi dan dietetik bergerak pertama Malaysia yang menyediakan rundingan secara maya di samping perkhidmatan lawatan ke rumah dan pejabat.

“Rakan kongsi kami semuanya wanita atau diterajui wanita,” kata Deena.

Siri Sesawang “Dear PCOS”

Apabila pandemik COVID-19 menyebabkan dunia ‘terhenti’ seketika, MyPCOS memulakan inisiatif untuk memastikan mereka yang sedang berjuang melawan PCOS tidak berasa terasing.

Melalui siri video berbentuk “vlog” yang dinamakan “Dear PCOS”, mereka berkongsi kisah 16 wanita mengharungi cabaran PCOS. Ini termasuk pengalaman ketiga-tiga pengasas MyPCOS.

“Dear PCOS” menceritakan pengalaman mereka melawan simptom yang berbeza, langkah mendapatkan diagnosis serta cabaran yang diharungi kerana masalah kemandulan.

Siri berkenaan membawa penonton menghayati cabaran PCOS yang berbeza selain memahami dengan lebih mendalam keperitan yang dilalui penghidap sindrom ini.

Salah seorang wanita yang ditampilkan dalam “Dear PCOS” ialah ibu Deena sendiri, Datin Ruzina Idris-Marzuki, 67.

“Ketika membesar, ibu saya tak tahu langsung tentang PCOS. Beliau bekerja keras sepanjang usianya dan tiada banyak masa untuk menjaga kesihatan diri. Beliau hanya didiagnos dengan PCOS pada usia 64 tahun.

“Beliau kini mengalami masalah kardiovaskular, tekanan darah tinggi, kolesterol tinggi dan diabetes jenis 2. Semua ini ada kaitan dengan PCOS yang dialaminya. Ibu berkata kalaulah dari dahulu sudah ada maklumat lengkap tentang PCOS serta kumpulan sokongan, sudah tentu banyak yang dapat dilakukan untuk mengawal simptom,” kata Deena.

Perancangan Masa Hadapan

MyPCOS juga menubuhkan inisiatif sokongan dikenali sebagai Persatuan Sokongan PCOS KL dan Selangor, yang memperolehi status Pertubuhan Bukan Kerajaan (NGO) pada Januari 2023.

“Kami menjalankan pelbagai aktiviti berbeza di bawah NGO kami, tetapi untuk dua tahun pertama, kami akan fokus kepada membina kredibiliti dahulu.

“Kami berharap akan terbuka peluang untuk bekerjasama dengan Kementerian Kesihatan (KKM) sebaik sahaja matlamat ini tercapai,” kata Ili.

Keinginan bekerjasama dengan KKM juga dapat dilihat dalam aspirasi mereka mendapatkan penglibatan doktor kerajaan dalam rangkaian pakar penjagaan kesihatan mereka. Pada masa ini, pakar yang ada ialah dari sektor swasta.

Pasukan MyPCOS berharap untuk mendapatkan penglibatan pihak yang terlibat dalam penjagaan kecergasan diri dengan tujuan membantu menyediakan latihan senaman secara dalam talian dan peringkat komuniti.

NGO ini juga bercadang melakukan jerayawara seluruh negara, menganjurkan ceramah kesihatan dengan institusi pembelajaran di samping melipatgandakan usaha kesedaran media mereka.

“Bidang ini penting untuk kami terokai. Kami perlu memperluaskan jangkauan kami dan menyebarkan maklumat PCOS kepada seluruh penduduk Malaysia agar mereka tahu sumber yang kami ada.

“Jerayawara terutamanya amat berfaedah kerana kami berpeluang menangani terus sebarang kebimbangan, kekeliruan atau kesangsian yang dialami penghidap PCOS. Kalau boleh, pada masa yang sama, kami mahu menawarkan rundingan percuma,” kata Stephanie.

Satu lagi kaedah yang ingin diterokai pasukan MyPCOS ialah kerjasama dengan universiti dan hospital tempatan bagi melaksanakan lebih banyak penyelidikan mengenai PCOS. Pasukan ini berpandangan, penyelidikan mengenai PCOS di Malaysia pada masa ini adalah terhad dari segi bilangan kajian juga saiz sampel yang digunakan.

“Kami ingin melaksanakan penyelidikan berskala lebih besar dengan mereka mengenai keadaan PCOS di Malaysia serta impaknya kepada kualiti kehidupan kita.

“Data yang dikemaskini daripada penyelidikan akan memberi manfaat kepada pesakit, pengamal perubatan dan orang awam,” kata Stephanie. – Bernama


Skandal 1MDB: 3 Jun dengar permohonan pendakwaan gantung perintah pulang barangan mewah

KUALA LUMPUR, 15 Rejab 1443H, Khamis – Mahkamah Tinggi hari ini menetapkan 3 Jun untuk mendengar permohonan pihak pendakwaan bagi menggantung pelaksanaan perintah pemulangan harta yang disita daripada bekas Perdana Menteri Datuk Seri Najib Tun Razak, isterinya Datin Seri Rosmah Mansor, anak mereka dan beberapa individu lain.

Pada 8 November tahun lepas, Mahkamah Tinggi memerintahkan barangan termasuk beg tangan pelbagai jenama, 27 kenderaan dan wang tunai pelbagai mata wang yang disita daripada mereka yang didakwa mempunyai kaitan dengan skandal 1Malaysia Development Berhad (1MDB) tidak dilucuthak kepada Kerajaan Malaysia.

Timbalan Pendakwa Raya Faten Hadni Khairuddin berkata, permohonan itu akan didengar di hadapan Hakim Mohamed Zaini Mazlan.

Mengenai rayuan pendakwaan di Mahkamah Rayuan terhadap keputusan itu, Faten Hadni berkata ia di peringkat pengurusan kes kerana pihak pendakwaan masih menunggu rekod rayuan.

Beliau berkata demikian ketika dihubungi pemberita selepas prosiding pengurusan kes di hadapan Timbalan Pendaftar Catherine Nicholas.

Pendakwaan selaku pemohon memfailkan permohonan penangguhan itu pada 24 November lepas, dengan menamakan Najib, Rosmah, Riza Shahriz Abdul Aziz (anak Rosmah), anak mereka Nor Ashman Razak, Senijauhar Sdn Bhd, Aiman Ruslan, Goh Gaik Ewe, Roger Ng Chong Hwa (bekas pegawai bank Goldman Sachs) dan isteri Lim Hwee Bin sebagai responden pertama hingga kesembilan.

Pada 8 November 2021, Mahkamah Tinggi menolak permohonan pendakwaan untuk melucut hak harta-harta itu kepada kerajaan dan permohonan penangguhan itu dibuat sementara menunggu rayuan terhadap keputusan itu di Mahkamah Rayuan.

Dalam keputusan sama, Hakim Mohamed Zaini bagaimanapun membenarkan permohonan kerajaan untuk melucut hak aset daripada lapan responden lain kerana mereka tidak membantah permohonan tersebut iaitu Mohd Kyizzad Mesran, Yayasan Rakyat 1Malaysia, Yayasan Semesta, Yayasan Mustika Kasih, Rembulan Kembara Sdn Bhd dan tiga bekas pegawai 1MDB yang telah melarikan diri, Kee Kok Thiam, Tan Vern Tact dan Geh Choh Hun.

Jabatan Peguam Negara pada 8 Mei 2019, menfailkan permohonan pelucutan hak terhadap ratusan barangan, termasuk beg tangan pelbagai jenama dan 27 kenderaan yang dirampas daripada Najib, Rosmah, tiga anak mereka termasuk Nooryana Najwa serta 13 individu dan syarikat dikatakan berkaitan 1MDB.

Bagaimanapun, Jabatan Peguam Negara membenarkan permohonan representasi Nooryana Najwa yang mahu barangan milik beliau antaranya beg tangan dan kasut dikembalikan.

Antara barangan dinyatakan dalam notis itu ialah beg tangan, kasut dan jam tangan pelbagai jenama serta wang tunai dalam pelbagai mata wang yang dirampas polis pada 17 Mei 2018 dan 11 Jun 2018 serta 27 kenderaan Nissan yang dirampas pada 2 Ogos 2018 dan sebidang tanah di Tanjung Bungah, Pulau Pinang.

Selain itu, wang berjumlah lebih RM18 juta dalam beberapa akaun bank di Bank Islam Malaysia Bhd, Al-Rajhi Bank Bhd, Malayan Banking Bhd, CIMB Bank Bhd, RHB Bank Bhd, Public Bank Bhd, AmBank Bhd dan Hong Leong Bank Bhd, dibeku antara 16 Ogos, 2018 dan 11 Mac 2019. – Bernama


Politik kemaruk undi punca masalah kuil, tokong haram tak selesai

Oleh Siti Hafidah Abd Ghaffar

BANGI, 4 Ramadan 1442H, Jumaat – “Benarkah hanya ada 115 kuil dan tokong haram di ibu kota?”

“Kenapa hanya kira di Kuala Lumpur, kiralah seluruh negara. Biar rakyat tahu berapa ratusan ribu jumlah RIBI (rumah ibadat bukan Islam) sebenar yang halal dan haram.”

Demikian kata-kata sinis pemerhati politik, Prof Dr Mohd Ridhuan Tee Abdullah selepas Timbalan Menteri Wilayah Persekutuan memaklumkan sebanyak 115 kuil dan tokong di ibu kota dikenal pasti didirikan di atas tanah kerajaan secara tidak sah.

Difahamkan daripada jumlah itu, sebanyak lapan kes berjaya diselesaikan dengan kuil dan tokong yang terlibat diberikan surat tawaran pendudukan secara sah, manakala selebihnya ada yang ditawarkan tapak ganti yang dirizabkan sebagai tapak RIBI.

Berikutan itu, Prof Mohd Ridhuan Tee secara sinis menyifatkan kerajaan Malaysia ‘adil’ dalam menangani isu berkenaan.

“Sudahlah didirikan tidak sah atau secara haram, kemudian disahkan pengharamannya, yang lain ada dapat tempat ganti baharu pula. Adil sungguh kerajaan Malaysia. Mana nak jumpa keadilan sebegini di dunia lain.

“Persoalan saya, tidakkah pembinaan rumah ibadat perlu ada formula? Perlukah disahkan atau diganti jika tidak ada keperluan berbuat demikian?

“Cuba kira berapa banyak kuil dan tokong di kawasan Kuala Lumpur? Berbanding dengan jumlah penduduk dan keperluannya. Kawasan Batu Caves, Selangor, milik kerajaan, sudah menjadi RIBI terbesar di negara,” katanya dalam satu kenyataan.

Meskipun rakyat Malaysia terima atas dasar toleransi, beliau kehairanan mengapa rumah ibadat itu terus dibina di kawasan yang tidak sepatutnya.

“Boleh kira dan buat bancian seluruh negara. Ratusan ribu ada berbanding surau masjid yang hanya ada sekitar 30,000, memenuhi keperluan majoriti penduduk Islam.

“Itu pun kerana tuntutan sembahyang berjemaah. Jika tidak, lagi sedikit surau dan masjid.

“Kenapa rumah ibadat bukan Islam terlalu banyak didirikan, terutama di kawasan tanah bukan miliknya?” soalnya.

Lebih pelik baginya, di negara seperti India dan China, masjid dirobohkan dengan mudah sahaja malah digantikan dengan sembahan mereka.

Oleh itu, beliau menggesa kerajaan bertegas dan meletakkan keadilan di tempat yang sepatutnya.

“Pesan saya, jangan berpolitik dalam menentukan apa yang benar, apa yang salah. Apa dia hak, apa dia batil, mana dia adil, mana dia tidak, kerana neracanya sudah jelas.

“Jika kita terus berpolitik, kerana terlalu kemarukkan undi. Kita akan terus berdepan dengan masalah. Kita tidak akan ke mana-mana,” katanya.


Takut tegur menteri punca buku teks diseleweng?

Fazleen Safina

BANGI, 12 Rejab 1442H, Rabu – Pihak atasan di sesebuah kementerian perlu berani menegur menteri jika wujud sebarang salah laku yang memudaratkan.

Pengerusi Biro Pembangunan Insan dan Komuniti Majlis Perundangan Melayu (MPM), Kamalshukri Abdullah Sani berkata, sebagai golongan profesional dan juga pakar dalam bidang-bidang tertentu ia menjadi satu kewajiban kepada mereka untuk menegur kesilapan yang berlaku.

Namun begitu, dakwa beliau, malangnya pihak-pihak terbabit didapati gagal berbuat demikian sehingga terikut dengan tingkah laku menteri.

“Saya pernah berkhidmat di kementerian. Jadi, kita bimbang apa yang berlaku kadang-kadang atas kehendak menteri. Jadi, kita kena fikir dari segi profesional dan kepakaran adakah itu (sesuatu perkara) betul atau tidak.

“Jadi, kalau tak betul, kita perlu ada keberanian untuk memberitahu menteri,” katanya ketika dihubungi Ismaweb.net, hari ini.

Beliau berkata demikian sebagai mengulas tindakan wakil gabungan pertubuhan bukan kerajaan (NGO) Melayu pada Isnin membuat laporan polis berhubung fakta di dalam Buku Teks Sejarah Tingkatan 4 didakwa telah diselewengkan.

Selain daripada memasukkan elemen komunis sebagai pejuang kemerdekaan, buku teks Sejarah Tingkatan 4 itu juga mengangkat tokoh gerakan kiri nasionalis Melayu radikal dan mengiktiraf sumbangan mereka dalam perjuangan kemerdekaan.

Menyifatkan keberanian berkenaan jarang ada, Kamalshukri mendakwa, kementerian terutamanya di peringkat tertinggi akan hanya mengangguk, selain mengganggap mereka mengikut arahan menteri.

“…walaupun dia sendiri (ketua pengarah) sedar perkara itu betul.

“Sebagai contoh, Pengajaran dan Pembelajaran Sains dan Matematik Dalam Bahasa Inggeris (PPSMI) dan Dual Language Program (DLP) yang sebenarnya dasar sama didakwa tidak betul.

“Jadi, tiada yang berani berkata benar walaupun pahit dan sentiasa angguk walaupun salah,” katanya.


Israel sekat hantaran vaksin COVID-19 ke Gaza

RAMALLAH, 4 Rejab 1442H, Selasa – Pihak berkuasa negara haram Israel menghalang penghantaran 2,000 dos vaksin Sputnik V Russia dari Tebing Barat ke Gaza, semalam.

Pegawai Israel berkata, permintaan Pihak Berkuasa Palestin (PA) untuk menghantar 2,000 dos vaksin itu ‘masih diperiksa’ dan ‘persetujuan untuk dihantar ke Gaza belum diluluskan’.

Agensi yang ditugaskan untuk meluluskan pemindahan itu adalah Majlis Keselamatan Negara Israel – yang merupakan sebahagian dari kerajaan Perdana Menteri, Benjamin Netanyahu, kata pegawai itu.

Pejabat Netanyahu tidak segera memberikan komen.

Pegawai PA berkata, mereka telah mengemukakan permintaan pemindahan kepada pihak berkuasa pertahanan Israel segera setelah menerima pengiriman awal 10,000 dos Russia di Tebing Barat pada 4 Februari lalu.

“Hari ini, 2,000 dos vaksin Sputnik V Russia dipindahkan untuk memasuki Semenanjung Gaza, tetapi pihak berkuasa menghalang kemasukannya,” kata Menteri Kesihatan PA, Mai Alkaila dalam satu kenyataan.

“Dos ini untuk kakitangan perubatan yang bekerja di bilik rawatan intensif yang ditetapkan untuk pesakit COVID-19, dan untuk staf yang bekerja di jabatan kecemasan,” katanya.

Penghantaran vaksin dikembalikan ke Ramallah kerana perlu disimpan dalam suhu sejuk, kata pegawai Palestin itu.

Palestin dan kumpulan hak asasi mendakwa Israel mengabaikan tugasnya sebagai kuasa penjajah dengan tidak memasukkan penduduk Palestin di Tebing Barat dan Semenanjung Gaza dalam program inokulasi mereka.

Bagaimanapun dakwaan itu dibidas pegawai Israel yang berkata, di bawah perjanjian damai Oslo, Kementerian Kesihatan Palestin bertanggungjawab untuk memberi vaksin kepada rakyat di Gaza dan bahagian Tebing Barat – di mana PA mempunyai pemerintahan sendiri yang terhad.

PA mula memberi vaksin kepada pekerja kesihatan di Tebing Barat pada 2 Februari, setelah menerima pengiriman kecil vaksin Moderna Inc dari Israel. – Agensi


Tiga lelaki bersenjata serang hotel terkenal di Kabul

KABUL, 18 Jamadilawal 1444H, Selasa – Sekurang-kurangnya tiga terbunuh apabila lelaki bersenjata menyerang sebuah hotel terkenal yang sering didiami ahli perniagaan China di Kabul, semalam.

Saksi melaporkan beberapa das tembakan turut kedengaran dengan keadaan asap tebal memenuhi ruang udara di kawasan hotel berkenaan ketika pasukan bergegas ke lokasi kejadian.

Walaupun Taliban mendakwa telah meningkatkan tahap keselamatan sejak mengambil alih pentadbiran negara Ogos tahun lalu, masih terdapat beberapa letupan bom berlaku dan serangan yang kebanyakkan didakwa dilakukan kumpulan pengganas.

Sementara itu, sebuah badan bukan kerajaan (NGO) Itali yang mengendalikan hospital hanya kira-kira satu kilometer daripada kawasan letupan berkata, seramai 21 mangsa yang cedera termasuk tiga daripadanya meninggal dunia ketika tiba di kawasan hospital.

Jurucakap polis Kabul berkata, tiga penyerang tersebut telah terbunuh dan seorang daripada suspek berjaya ditangkap, sambil menyifatkan serangan itu ‘berunsur jahat’.

Dalam pada itu jurucakap Taliban, Zabiullah Mujahid berkata, semua tetamu hotel berjaya diselamatkan dan tiada warga asing terbunuh dalam kejadian letupan berkenaan.

“Bagaimanapun, hanya dua tetamu warga asing mengalami kecederaan apabila mereka terjatuh dari tingkat atas ketika operasi menyelamatkan diri,” kata dalam ciapan di Twitter.

Sementara itu kumpulan militan IS dalam kenyataan mengaku bertanggungjawab menyerang sebuah hotel besar yang sering dikunjungi oleh diplomat dan ahli perniagaan dari China di Kabul, di mana mereka meletupkan dua bahan letupan yang tersembunyi di dalam dua beg.

Katanya, dua penyerang berani mati yang dikenali Abu Umar dan Abdul Jabbar telah melemparkan bom tangan di pejabat Taliban manakala seorang lagi mula meletupkan bahan letupan dan menembak tetamu hotel, sambil mendakwa 30 orang telah cedera atau terbunuh.

Terdahulu, tular video di media sosial menunjukkan pengunjung hotel memanjat keluar dari tingkap di bangunan hotel berkenaan untuk menyelamatkan diri. – Agensi


Bicara kes 1MDB ditangguh 2.30 petang ini

KUALA LUMPUR, 9 Muharram 1443H, Rabu – Perbicaraan kes Datuk Seri Najib Razak membabitkan dana 1Malaysia Development Berhad (1MDB) di Mahkamah Tinggi di sini hari ini ditangguhkan ke 2.30 petang.

Ini kerana bekas Perdana Menteri itu perlu menghadiri mesyuarat penting di Pusat Dagangan Dunia Kuala Lumpur (WTCKL) pada 11 pagi berhubung pilihan calon untuk jawatan perdana menteri.

Hakim Mahkamah Tinggi, Datuk Collin Lawrence Sequerah membenarkan permohonan Najib untuk menghentikan bicara sesi pagi pada 10.45 pagi kerana Ahli Parlimen Pekan itu perlu menghadiri mesyuarat itu.

“Bolehkah saya menyatakan untuk rekod bagi mengelakkan keraguan bahawa saya membenarkan permintaan tertuduh kerana berikutan isu semasa negara pada masa ini, dan saya rasa pentingnya mesyuarat ini untuk mencapai resolusi.

“Jadi ia hanya disebabkan perkara ini dan saya tidak mahu tanggapan bahawa permohonan pada mesyuarat lain atau acara lain dibenarkan. Hanya permohonan ini. Saya benarkan beliau untuk menghadiri mesyuarat ini tetapi kita harus teruskan semula pada 2.30 petang. Jadi jumpa anda pada 2.30 petang,” tegas hakim itu.

Terdahulu, peguam Najib, Tan Sri Muhammad Shafee Abdullah memberitahu mahkamah parti Barisan Nasional (BN) akan mengadakan mesyuarat penting hari ini berhubung pemilihan calon jawatan perdana menteri pada 11 pagi ini.

“Anak guam saya adalah penasihat BN, beliau perlu berada di sana bersama Presiden Datuk Seri Dr Ahmad Zahid Hamidi dengan pemimpin parti yang lain untuk membuat keputusan,” kata peguam itu.

Prosiding pagi ini dimulakan dengan keterangan Mohd Hazem Abd Rahman, 49, bekas Ketua Pegawai Eksekutif 1MDB, dalam pemeriksaan balas oleh Muhammad Shafee mengenai transaksi berjuta-juta wang daripada 1MDB.

Najib, 68, menghadapi empat pertuduhan menggunakan kedudukannya untuk memperoleh suapan berjumlah RM2.3 bilion dalam dana 1MDB dan 21 pertuduhan pengubahan wang haram membabitkan jumlah wang yang sama.

Semalam, Majlis Tertinggi UMNO mengadakan mesyuarat khas di tempat yang sama untuk membincangkan calon parti untuk jawatan perdana menteri, yang namanya akan diserahkan kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini.

Yang Dipertua Dewan Rakyat, Datuk Azhar Azizan Harun dalam kenyataan semalam pula memaklumkan, semua Ahli Dewan Rakyat diminta menghantar surat akuan bersumpah kepada Istana Negara dan menamakan calon pilihan untuk dilantik sebagai Perdana Menteri yang ke-9.

Surat akuan itu perlu diserahkan kepada pihak Istana Negara selewat-lewatnya sebelum 4 petang hari ini, atau ia tidak akan diambil kira. – Bernama


Mangsa banjir di Johor terus turun, Sabah kekal

KUALA LUMPUR, 14 Rejab 1444H, Ahad – Jumlah mangsa banjir di Johor terus mencatatkan penurunan, manakala di Sabah kekal setakat pagi ini.

Di Johor, Jawatankuasa Pengurusan Bencana Negeri (JPBN) memaklumkan seramai 670 mangsa berada di satu pusat pemindahan sementara (PPS) di Segamat dan lima lagi di Batu Pahat, berbanding 769 mangsa pada 8 malam tadi.

Menurut jawatankuasa itu dalam satu kenyataan, Batu Pahat yang mengalami banjir termenung setakat ini merekodkan seramai 644 mangsa daripada 179 keluarga dan Segamat pula 26 daripada sembilan keluarga.

Ketika ini, Sungai Bekok di Batu Pahat masih melepasi paras bahaya dengan bacaan 18.9 meter (m), namun keadaan cuaca di daerah berkenaan cerah, manakala di Segamat, hujan.

Di Sabah pula, Sekretariat Jawatankuasa Pengurusan Bencana Negeri dalam kenyataan memaklumkan tiada pertambahan mangsa direkodkan dan jumlah mangsa kekal seramai 134 orang daripada 40 keluarga di sebuah PPS di daerah Beaufort.

Cuaca di Sabah juga cerah pada pagi ini-  Bernama


Polis kenal pasti dalang insiden ratusan Rohingya lari dari Depot Imigresen

BANDAR BAHARU, 19 Ramadan 1443H, Khamis – Polis sudah mengenal pasti dalang utama yang disyaki mencetuskan insiden ratusan tahanan Rohingya melarikan diri dari Depot Tahanan Imigresen Sungai Bakap, semalam.

Ketua Jabatan Siasatan Jenayah Kedah, Datuk G. Suresh Kumar berkata, lelaki berumur lingkungan 30-an itu merupakan tahanan di depot berkenaan dan dipercayai tahanan lama.

“Kami percaya lelaki ini menjadi ‘kepala’ yang mungkin mengapi-apikan sentimen untuk bertindak.

“Lelaki ini masih bebas dan usaha mengesan masih diteruskan,” katanya kepada pemberita di Ibu Pejabat Polis Daerah Bandar Baharu di sini, hari ini.

Suresh berkata, siasatan masih diteruskan dan setakat semalam, seramai 200 tahanan Rohingya disoal siasat.

Beliau berkata, lebih 20 anggota daripada Jabatan Imigresen dan Jabatan Sukarelawan Malaysia (Rela) yang bertugas ketika kejadian dipanggil hari ini untuk rakaman percakapan bagi membantu siasatan.

“Hasil soal siasat setakat ini, kami mendapati mereka ini (tahanan) melarikan diri kerana ingin bebas dan tidak menjurus kepada sikap tidak puas hati terhadap sistem pengurusan,” katanya.

Sementara itu, Ketua Polis Daerah Bandar Baharu, DSP Mohd Akmal Hizam Abd Khupur memberi jaminan kawasan itu selamat walaupun berlaku insiden ratusan etnik Rohingya yang lari dari depot tahanan, awal pagi semalam.

Beliau berkata, 14 pasukan polis dengan kekuatan lebih 350 anggota termasuk Pasukan Gerakan Am digerakkan untuk mencari saki-baki tahanan yang masih bebas.

“Buat masa ini kami menumpukan pekan Bandar Baharu, Relau dan Lubok Buntar dengan masing-masing merangkumi dua kilometer radius pencarian.

“Mereka ini (tahanan) ada yang kita jumpa di tepi jalan dan dipercayai ada yang masih bersembunyi di kawasan semak tanpa arah tujuan,” katanya.

Mohd Akmal Hizam turut menasihatkan penduduk untuk tidak bertindak bersendirian sekiranya berhadapan dengan tahanan itu dan melaporkan kepada anggota di balai polis berhampiran untuk tindakan selanjutnya.

Dalam kejadian awal pagi Rabu, 528 warga asing terdiri daripada etnik Rohingya yang merupakan tahanan di Depot Tahanan Imigresen Sungai Bakap, melarikan diri.

Setakat ini, seramai 130 tahanan iaitu 99 lelaki dewasa, 21 wanita dewasa, lima kanak-kanak lelaki dan lima kanak-kanak perempuan belum dijumpai. – Bernama


Remaja Palestin terus jadi sasaran pengganas Israel

RAMALLAH, 11 Rabiulakhir 1444H, Ahad – Seorang remaja Palestin terbunuh selepas ditembak tentera pengganas Israel berhampiran bandar Sinjil di wilayah Ramallah, Tebing Barat malam Sabtu.

Musab Mohammad Nafal, 18, cedera parah selepas tembakan itu terkena tepat ke jantung sebelum disahkan meninggal dunia di Kompleks Perubatan Palestin di Ramallah, menurut Kementerian Kesihatan.

Kementerian itu turut memaklumkan bahawa seorang lagi warga Palestin turut cedera parah dalam serangan tentera pengganas Israel ketika kejadian sama.

Terdahulu, sumber tempatan memberitahu bahawa askar pendudukan Israel melepaskan tembakan ke arah dua rakyat Palestin terbabit ketika mereka sedang berjalan berhampiran bandar itu sehingga menyebabkan kedua-duanya parah.

Jenazah Musab telah diserahkan tentera Israel kepada pusat perubatan Palestin sebaik sahaja dia disahkan meninggal dunia, sementara nasib seorang lagi mangsa tidak diketahui dan dipercayai berada dalam tahanan rejim itu.-  Agensi


Tentera Afrika Selatan benar anggota muslim berhijab

JOHANNESBURG, 16 Jamadilakhir 1442H, Jumaat – Tentera Afrika Selatan mengubah polisi pakaiannya untuk membenarkan anggota wanita beragama Islam mengenakan hijab dengan pakaian seragam.

Polisi baharu itu adalah kejayaan untuk Maj Fatima Isaacs, yang berusaha mempertahankan hak beragamanya selama tiga tahun supaya pemakaian hijab dibenarkan bersama baret tentera.

Maj mempertahankan hak itu selepas pihak tentera mengenakan tindakan terhadapnya kerana memakai hijab.

Dia berdepan pemecatan kerana tidak mematuhi perintah yang sah dan menolak untuk menanggalkan (hijab).

Maj Fatima – yang berkhidmat sebagai ahli patologi forensik klinikal di sebuah hospital tentera – memberitahu bahawa kejayaan itu bukan hanya untuk dirinya, tetapi semua yang telah menjadi mangsa secara senyap kerana agama mereka.

“Kami tinggal di negara demokratik yang bermaksud tidak boleh ada diskriminasi berkaitan kepercayaan agama.

“Saya percaya agama adalah asas negara/ negara yang bermoral. Ini adalah kemenangan penting,” katanya kepada akhbar Cape Times.

Dia turut berterima kasih kepada Pusat Sumber Undang-Undang (LRC), sebuah kumpulan hak asasi yang menguruskan kesnya pada tahun 2019.

Sejak tindakan dikenakan terhadapnya tahun lalu, Maj dibenarkan memakai tudung yang ketat, tidak menutup telinganya dan berwarna polos – walaupun kod pakaian tidak berubah secara rasmi.

Oleh itu, LRC mengemukakan permohonan di mahkamah dengan alasan bahawa kod pakaian keagamaan Angkatan Pertahanan Afrika Selatan (SANDF) tidak berperlembagaan.

Bagaimanapun, perbincangan lanjut menyebabkan pasukan pertahanan mengubah polisi pakaian keagamaan untuk membenarkan wanita Islam memakai hijab dengan pakaian seragam tentera mereka. – Agensi


Pendatang dalam kapal di Laut Mediterranean cuba bunuh diri

MEDDITERANEAN, 13 Zulkaedah 1441H, Ahad – Enam pendatang dalam kapal penyelamat di Laut Mediterranean cuba membunuh diri manakala yang lain bertengkar dan mengancam sesama penumpang dan anak kapal kerana semakin putus asa kerana belum menemui negara yang bersedia membawa mereka masuk.

SOS Mediterranee, yang menguruskan Ocean Viking, dalam satu kenyataan berkata, kapal yang membawa 180 migran mengisytiharkan darurat ekoran keadaan yang semakin buruk  selepas kru membuat permohonan untuk berlabuh di pelabuhan yang selamat.

“Ini perkara yang belum pernah terjadi dalam sejarah SOS Mediterranee, berlaku buat pertama kali kerana kemerosotan kesihatan mental beberapa mangsa yang terselamat, termasuk 44 yang lain.

“44 orang ini mental mereka dalam keadaan tertekan, bahaya pada diri mereka sendiri dan orang lain, termasuk anggota kru, malah menyatakan idea mereka menyebut untuk bunuh diri,” kata badan amal itu.

Pada masa sama, pihaknya telah mengajukan tujuh permohonan bagi mendapat keizinan memasuki sebuah pelabuhan.

Bagaimanapun, respon negatif diterima dari Itali dan Malta untuk permohonan pertama, dan tidak ada balasan terhadap enam permintaan berikutnya.

Sementara itu, Itali pula membalas dengan memberikan nombor telefon pakar psikologi, kata kumpulan itu.

Para pendatang diselamatkan oleh kapal penyeludup di Laut Tengah dalam empat operasi antara 25 Jun dan 30 Jun.

SOS Mediterranee mengatakan operasi pertama dilakukan di perairan antarabangsa di Itali dan Malta. – Agensi


COVID-19 bukan alasan jerumus ke kancah pelacuran

BANGI, 11 Rejab 1442H, Selasa – Pandemik COVID-19 tidak boleh dijadikan alasan untuk menjerumuskan diri ke kancah pelacuran moden seperti di laman sesawang Sugarbook yang tular baru-baru ini.

Ketua Wanita Ikatan Muslimin Malaysia (ISMA) Shah Alam, Aini Said menegaskan, keghairahan untuk mengejar kemewahan segera dan gaya hidup mewah sehingga sanggup menggadaikan maruah diri amat bertentangan dengan syariat Islam.

“Tiada jalan pintas untuk kaya.

“Islam menuntut umatnya maju dan mencari rezeki dengan cara yang halal dan baik kerana ia juga menjadi ibadah,” katanya dalam satu kenyataan, hari ini.

Mengulas lanjut, beliau berkata, banyak lagi cara menjana pendapatan yang boleh diusahakan.

“Sesiapa yang berusaha pasti akan memperoleh hasil. Insya-Allah yakinlah kepada pemberi rezeki.

“Apapun, segala bentuk pelacuran moden wajar dihentikan dan dikenakan tindakan tegas kerana menyalahi syariat Islam dan undang-undang di Malaysia,” katanya.

Sebelum ini, aplikasi Sugarbook didakwa menyediakan platform untuk mencari perempuan simpanan atau lebih dikenali sebagai ‘sugar baby’.

Menerusi pendedahan media baru-baru ini, amat mengejutkan apabila Sugarbook melaporkan pendaftaran pelajar sehingga 40 peratus untuk menjadi ‘sugar baby’ sejak Januari lalu, atas alasan kononnya krisis kewangan yang dialami.

Ia juga mendedahkan seramai 12,705 pelajar terdiri daripada penuntut di Institut Pengajian Tinggi (IPT) di Lembah Klang, termasuk dua universiti awam, berdaftar dengan platform itu.

Pengasas Sugarbook ketika ini masih dalam tempoh reman selepas ditahan 18 Februari lalu bagi membantu siasatan berhubung dakwaan laman itu digunakan sebagai platform mencari perempuan simpanan.

Tempoh reman akan tamat 24 Februari esok. Kes juga disiasat mengikut Seksyen 233 Akta Komunikasi dan Multimedia 1998 serta Seksyen 505(b) Kanun Keseksaan.


Wan Saiful dakwa pertuduhan ke atasnya dibuat tergesa-gesa, gopoh

KUALA LUMPUR, 10 Rabiulakhir 1445H, Rabu – Ahli Majlis Pimpinan Tertinggi (MPT) Bersatu, Datuk Wan Saiful Wan Jan mendakwa, pertuduhan pengubahan wang haram yang dikenakan terhadapnya merupakan satu usaha untuk mengalihkan perhatian rakyat.

Beliau turut menyifatkan, 18 pertuduhan itu sebagai menutup kegagalan kerajaan hari ini dalam menangani isu yang membelenggu rakyat, terutama kos sara hidup.

Katanya, pertuduhan baru yang dikenakan ini adalah satu usaha mengalih perhatian rakyat daripada pelbagai kegagalan yang dilakukan oleh kerajaan hari ini.

“… gagal mengawal kenaikan harga barang, mengawal kenaikan kos sara hidup, gagal membantu rakyat dengan cara yang efektif, gagal menjalankan ‘reform’ yang kononnya mereka nak perjuangkan sejak dahulu lagi.

“Jadi, mereka terpaksa mencari isu baru yang boleh digunakan untuk mengalih perhatian rakyat daripada segala bentuk kegagalan mereka.

“Malahan buat demonstrasi bantah kekejaman Israel pun gagal sebab banyak aduan yang kita terima mengenai demonstrasi itu,” katanya ditemui media di Kompleks Mahkamah, di sini, hari ini.

Mengulas lanjut, Ahli Parlimen Tasek Gelugor itu berkata, usaha mengalih perhatian itu terpaksa dilakukan dengan segera kerana kritikan yang dihadapi kerajaan hari ini.

“Kalau tidak alih perhatian, maka tumpuan rakyat ialah pada kegagalan mereka. Sebab itu kalau kita lihat, bagi saya, pertuduhan ini dilakukan dengan cara yang agak tergesa-gesa,” katanya.

Dakwanya, pertuduhan yang dikenakan terhadapnya juga dibuat secara tergesa-gesa dan gopoh apabila beliau dilepas tanpa dibebaskan (DNAA) selama 30 minit sebelum dituduh kembali di kamar mahkamah berbeza.

“Saya masuk (mahkamah) jangkaan untuk dituduh dengan pertuduhan, akhirnya mahkamah pertama ialah DNAA dilepaskan dan tanpa dibebaskan, saya tak faham dibebaskan daripada apa sebab saya belum dituduh.

“Tapi akibat kegopohan itu, maka ada perkara berlaku menyebabkan mula-mula DNAA, saya rasa juga 30 minit DNAA, lepas itu serta-merta dituduh semula di mahkamah bilik sebelah.

“Ini melambangkan betapa kegopohan itu memang wujud sehingga berlaku kepincangan sebegini. Kalau sekiranya ini dirancang dengan baik, saya rasa tidak ada DNAA sebelum dituduh, saya rasa ini rekod sebab tiada orang lain DNAA tanpa dituduh, tapi itu berlaku,” katanya.

Wan Saiful hari ini dihadapkan ke mahkamah atas 18 pertuduhan pengubahan wang haram membabitkan RM5.59 juta, tahun lepas.

Beliau bagaimanapun mengaku tidak bersalah selepas kesemua pertuduhan itu dibacakan secara berasingan di hadapan Hakim Suzana Hussin.

Wan Saiful berdepan 13 pertuduhan memindahkan wang hasil daripada aktiviti haram berjumlah RM1.6 juta dan lima pertuduhan menggunakan wang haram berjumlah RM3.9 juta.


Bakar al-Quran: Sweden bimbang reputasi tercemar

STOCKHOLM, 15 Zulhijjah 1444H, Selasa – Menteri Luar Sweden, Tobias Billstrom mengakui tindakan ekstremis membakar kitab suci al-Quran di luar sebuah masjid di Stockholm boleh mengubah imej negaranya menjadi lebih buruk.

Billstrom berkata, negara Sweden sedang bergelut untuk menyelamatkan reputasi.

“Imej baik Sweden akan berubah dalam jangka masa panjang jika ia terus digambarkan sebagai Islamofobia.

“Sukar untuk meramalkan akibat yang akan berlaku dalam proses kelulusan keahlian NATO Sweden. Pertahanan juga penting,” kata menteri luar negara itu.

Kementerian Luar Sweden pada Ahad mengecam pembakaran al-Quran di hadapan sebuah masjid pada 28 Jun, hari pertama perayaan Aidiladha umat Islam di Stockholm.

Menerusi kenyataan itu, Kerajaan Sweden berkata, tindakan Islamofobia individu dalam demonstrasi di negara itu boleh menyinggung perasaan umat Islam dan mengutuk sekeras-kerasnya tindakan yang tidak mencerminkan pandangan kerajaan Sweden.

“Perkauman, xenofobia dan sikap tidak bertoleransi yang berkaitan dengannya tidak mempunyai tempat di Sweden atau Eropah,” kata kementerian itu sambil menyifatkan pembakaran al-Quran dan kitab suci lain sebagai provokasi yang jelas.

Insiden itu berlaku di luar Masjid Pusat Stockholm dan mendapat kecaman meluas dari seluruh dunia, termasuk pihak berkuasa Iran.

“Di Sweden, kebebasan bersuara mendapat perlindungan yang kuat. Tetapi secara semula jadi ini tidak bermakna bahawa kerajaan menyokong setiap pendapat yang dinyatakan.

“Perhimpunan awam juga boleh menjadi polarisasi dan menyinggung perasaan,” kata kementerian itu.

Beliu menambah bahawa tindakan membakar al-Quran baru baru ini mempunyai akibat yang serius untuk keselamatan dan keselamatan dalaman Sweden. – Agensi


Moscow sekat visa ke atas rakyat negara ‘tak mesra’ Russia

MOSCOW, 3 Ramadan 1443H, Selasa – Presiden Russia, Vladimir Putin menandatangani dekri pada Isnin memperkenalkan sekatan visa untuk warga negara yang dianggap ‘tidak mesra’ sebagai tindak balas kepada sekatan ke atas Ukraine.

Dekri itu – yang berkuat kuasa semalam – menangguhkan pengeluaran visa Russia yang dipermudahkan dengan beberapa negara Kesatuan Eropah (EU) serta Norway, Switzerland, Denmark dan Iceland.

Ia juga mengarahkan Kementerian Luar Russia dan badan lain membuat keputusan untuk memperkenalkan sekatan kemasukan peribadi ke atas warga asing dan warga tanpa kerakyatan yang melakukan tindakan tidak mesra terhadap Russia, rakyatnya atau entiti undang-undang negara itu.

Bulan lalu kerajaan Russia meluluskan senarai negara tidak mesra termasuk Amerika Syarikat (AS), Kanada, Britain, negara EU dan Ukraine, antara yang lain.

Russia menghantar puluhan ribu tentera ke Ukraine pada 24 Februari lalu dalam ‘operasi khas’ untuk merendahkan keupayaan ketenteraan jirannya di selatan dan memerangi pengaruh ‘nazi’ di Ukraine.

Tentera Ukraine telah melancarkan tentangan sengit dan Barat mengenakan sekatan menyeluruh ke atas Russia dalam usaha memaksa Moscow menarik balik tenteranya. – Agensi


Kes Iki Putra sempitkan kuasa mahkamah syariah setiap negeri

BANGI, 18 Muharam 1445H, Sabtu – Majlis Ulama ISMA (MUIS) bimbang terhadap kesan keputusan Mahkamah Persekutuan dalam kes Iki Putra Mubarak sekiranya pihak mencabar diberikan kemenangan.

Pengerusinya, Datuk Zamri Hashim berkata, ini membawa maksud pihak berkuasa negeri tidak boleh menggubal undang-undang jenayah syariah seperti kesalahan berjudi, minum arak, berzina kerana undang-undang berkaitan jenayah dikatakan sebagai kuasa Persekutuan.

Maka, undang-undang jenayah syariah yang sedang terpakai di setiap negeri ketika ini adalah disifatkan tidak berperlembagaan dan tidak terpakai, katanya.

“MUIS berpandangan situasi ini telah menyentuh kuasa Duli Yang Maha Mulia (DYMM) para sultan sebagai ketua agama negeri dan akan menyempitkan kuasa mahkamah-mahkamah syariah di setiap negeri.

“MUIS mencadangkan agar Yang Berhormat Penasihat Undang-Undang di setiap negeri dan Penasihat Undang-Undang Majlis Agama Islam Negeri dapat memberi gambaran yang tepat dan menyembah nasihat yang sewajarnya berkaitan isu ini kepada Duli Yang Maha Mulia Sultan-Sultan,” katanya dalam kenyataan.

Bagaimanapun, Zamri berkata, pihaknya yakin Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar yang juga mantan Ketua Jabatan Kehakiman Syariah Malaysia sedar akan perkara ini dan mengambil langkah sewajarnya demi kelangsungan undang-undang syariah di Malaysia.

“MUIS menggesa semua umat Islam merentas apa jua ideologi politik, kumpulan dan semua NGO Islam melupakan perbezaan sesama sendiri dan segera bersatu padu demi memperjuangkan keabsahan undang-undang jenayah syariah yang sedia terpakai di setiap negeri dalam negara ini,” katanya.

Sebelum ini, Iki Putra didakwa di Mahkamah Syariah pada 21 Ogos 2019 atas kesalahan meliwat yang dilakukannya di Bangi.

Namun disebabkan tidak berpuas hati dengan pertuduhan itu, dia mencabar peruntukan Seksyen 28 Enakmen Jenayah Syariah Selangor 1995 dengan mendakwa negeri atau Mahkamah Syariah tidak mempunyai bidang kuasa untuk menggubal dan membicarakan kes jenayah liwat.

Difahamkan, kes Iki Putra akan dibicarakan di Mahkamah Persekutuan pada 17 Ogos ini bagi mencabar kesahihan enakmen jenayah syariah.

Pautan terdahulu;


Tiada ruang kegiatan komunis muncul semula dalam negara

KUALA LUMPUR, 14 Muharram 1444H, Jumaat – Pemantauan berterusan dibuat Cawangan Khas Polis Diraja Malaysia (PDRM) terhadap kegiatan dan tindak-tanduk pengikut fahaman komunisme dilihat berupaya untuk mengekang kemunculan semula aktiviti berkenaan di dalam negara.

Bekas Ketua Pegawai Turus E1M Cawangan Khas PDRM Datuk Abdullah Abdul Hamid berkata, bagaimanapun adalah mustahil untuk menghalang mana-mana individu daripada berpegang dengan ideologi itu.

“Saya yakin tiada kemungkinan untuk perkara itu (kegiatan komunis) terjadi sebab ia dipantau Cawangan Khas PDRM. Itu memang kerja mereka.

“Tetapi mustahak untuk generasi sekarang faham bahawa ideologi tidak boleh dihalang, sesiapa sahaja boleh membaca bahan berkenaan komunisme, asalkan jangan ‘profess’, ajar, pengaruhi orang lain atau angkat senjata menentang kerajaan,” katanya.

Beliau berkata demikian semasa menjadi panel dalam program Bicara Perwira anjuran Universiti Malaysia Pahang (UMP) dengan kerjasama PDRM bertajuk Pengorbanan Polis Menentang Pengganas Komunis di Maktab PDRM, hari ini.

Sementara itu Timbalan Ketua Polis Negara Tan Sri Razarudin Husain semasa berucap di program itu berkata, perubahan landskap ekonomi dunia dan juga perkembangan teknologi menuntut PDRM memperkukuhkan jaringan keselamatan negara mengikut situasi semasa.

Menurutnya selain jenayah konvensional, PDRM juga berhadapan dengan cabaran baru jenayah transnasional seperti pengubahan wang haram, jenayah siber, penyeludupan manusia, pencerobohan pendatang asing tanpa izin, dadah dan hidupan liar yang semakin mendapat perhatian masyarakat.

“Pada masa sama, pengalaman mengendalikan ancaman luar jangka membabitkan krisis kesihatan pastinya menjadi pedoman terbaik PDRM untuk kekal relevan dalam memberikan perkhidmatan terbaik selaku agensi penguatkuasa undang-undang tertua di negara ini,” katanya.

Selain Abdullah, turut menjadi panel di program berkenaan adalah Dekan Kanan Kolej Pengurusan dan Kemanusiaan UMP Prof Madya Dr Hassan Ahmad dan peguam Ooi Suan Kim. – Bernama


PRK: Tiada laporan kesalahan berkaitan 3R setakat ini

JOHOR BAHRU, 16 Safar 1445H, Sabtu – Kementerian Komunikasi dan Digital (KKD) tidak menerima sebarang laporan berhubung kesalahan penyebaran naratif kebencian 3R iaitu kaum, agama dan institusi diraja, khususnya menerusi platform media sosial semasa kempen Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram, setakat ini.

Timbalan Menterinya, Teo Nie Ching berkata, biarpun tiada laporan diterima, jawatankuasa khas yang dianggotai Suruhanjaya Komunikasi dan Multimedia Malaysia (MCMC) dan Polis Diraja Malaysia (PDRM) akan terus melakukan pemantauan sehingga tempoh berkempen tamat.

“Kami akan terus memantau platform media sosial (berhubung isu 3R) pada PRK ini. Pada PRN (Pilihan Raya Negeri) lepas kami terima 26 aduan dan telah diserahkan kepada PDRM untuk tindakan,” katanya kepada pemberita selepas melawat tapak pemasangan peranti satelit Starlink di Kampung Orang Asli Sungai Temon di sini hari ini.

Dalam pada itu, mengakui kempen menerusi media sosial pada PRK ini dilihat sedikit hambar berbanding PRN di enam negeri bulan lepas, Teo berkata, keadaan itu menjadi cabaran buat Pakatan Harapan (PH) dan Barisan Nasional (BN) untuk menarik pengundi keluar menunaikan tanggungjawab mereka pada 9 Sept nanti.

Sementara itu, ketika ditanya berhubung beberapa portal atau laman web yang dilaporkan disekat oleh MCMC, beliau berkata tindakan itu diambil jika terdapat unsur-unsur berita palsu dalam portal berkenaan.

“MCMC tidak bertindak sewenang-wenangnya menyekat mana-mana portal tanpa alasan munasabah.

” …. Kalau (portal) menyentuh isu-isu sensitif seperti 3R, berita palsu yang mungkin boleh bawa kesan buruk kepada masyarakat, saya rasa MCMC perlu ambil tindakan,” katanya.

Pada masa yang sama, beliau berkata kementerian bersedia mengadakan sesi dialog dengan pertubuhan bukan kerajaan (NGO) untuk memahami sempadan kebebasan bersuara dan maklumat. – Bernama


Tak perlu pilihan raya dalam masa terdekat

BANGI, 24 Safar 1442H, Isnin – Pilihan Raya Negeri (PRN) Sabah yang menyaksikan peningkatan kes positif COVID-19 wajar dijadikan iktibar bahawa Malaysia tidak perlu mengadakan apa-apa pilihan raya dalam masa terdekat.

Prof Datuk Dr Ismail Sualman berkata, disebabkan segelintir mereka yang baharu pulang dari Sabah melanggar prosedur operasi standard (SOP) dan tidak melaksanakan kuarantin sendiri di rumah menyebabkan COVID-19 terus merebak.

“Adegan sebegini sebenarnya ‘memeningkan’ pentadbiran dan pihak berkuasa yang sedang berhadapan dengan pelbagai ragam dalam menangani COVID-19 itu.

“Seharusnya semua pihak tanpa mengira apa fahaman dan pegangan bersama-sama ke arah mengatur perancangan bagi mengatasi COVID-19,” kata Pengarah Pusat Pengajian Perangsaraf Media dan Informasi, Fakulti Komunikasi dan Pengajian Media Universiti Teknologi Mara itu.

Menulis di Sinar Harian hari ini, beliau berkata, langkah pencegahan terbaik adalah setiap individu mengamalkan SOP pada bila-bila masa dan di mana jua, bukannya bermusim atau ‘takut’ dengan pihak berkuasa.

Katanya, walaupun pihak kerajaan telah memberi kelonggaran demi memulihkan ekonomi dan sektor lain, ini bukan bermakna rakyat bebas melakukan apa sahaja tanpa batasan dan melanggar SOP.

“Kelekaan dan melupakan kehidupan normal baharu mengundang padah. Rahsia Malaysia dapat mengekang COVID-19 beberapa bulan lalu kerana rakyat mematuhi SOP yang ditetapkan.

“Kenapa pada akhir-akhir ini pula kita melupakannya?,” soalnya.

Beliau menyifatkan, keputusan kerajaan tidak melaksanakan Perintah Kawalan Pergerakan (PKP) walaupun angka kes COVID-19 melonjak tinggi ketika ini langkah tepat.

“Pihak berkuasa mendapati kes ketika ini masih localised atau penularan tempatan. Jika pihak berkuasa dapat membedung penyakit ini dengan betul COVID-19 boleh kawal.

“Bukan bertujuan menuding jari kepada mana-mana pihak, namun semua pihak bertanggungjawab dalam mematuhi semua arahan dan SOP demi menjaga diri sendiri, keluarga, masyarakat dan negara. Tidak terkecuali walau siapa pun anda,” katanya.

Prof Ismail menegaskan, fokus sekarang semestinya bagaimana untuk memastikan keselamatan dan menghindari penyakit yang berbahaya ini daripada terus menyerang kembali.

Paling penting, katanya, ketika ini bukan masa untuk ‘berpolitik’ atau terus menayangkan ‘drama pentadbiran’.

“Keadaan ini menjelaskan bahawa Malaysia tidak perlu mengadakan apa-apa pilihan raya negeri atau umum dalam masa terdekat.

“Beberapa negara contohnya New Zealand, menangguhkan pilihan raya umum negara berkenaan untuk lebih memfokuskan pengurusan COVID-19,” katanya.


Selangor terima 615,000 dos vaksin setakat 1 Jun

SHAH ALAM, 23 Syawal 1442H, Jumaat – Sejumlah 615,000 dos vaksin COVID-19 telah diterima Jabatan Kesihatan Negeri Selangor (JKNS) setakat 1 Jun, merangkumi 434,070 dos vaksin Pfizer; 146,440 dos vaksin Sinovac dan 34,700 dos vaksin AstraZeneca.

Exco Jawatankuasa Tetap Kesihatan Awam, Perpaduan dan Pembangunan Wanita dan Keluarga Selangor Dr Siti Mariah Mahmud berkata, berdasarkan statistik yang dikeluarkan Bilik Gerakan Negeri Selangor, pemberian vaksin COVID-19 fasa pertama melibatkan 233,874 dos, manakala pemberian bagi fasa kedua adalah 192,096 dos.

“Jumlah keseluruhan vaksin yang telah diberikan ialah sebanyak 425,970 dos,” katanya dalam kenyataan.

Beliau berkata, urusan pengagihan vaksin dikendalikan sepenuhnya oleh Kementerian Kesihatan Malaysia, dengan bekalan vaksin yang diperuntukkan kepada negeri diturunkan kepada JKNS, disalurkan kepada bahagian farmasi dan diagihkan kepada Pusat Kesihatan Daerah (PKD) serta Pusat Pemberian Vaksin (PPV), untuk diberikan mengikut agihan yang telah ditetapkan.

“Selangor mempunyai kemampuan untuk memberi suntikan vaksin harian lebih tinggi daripada sekarang. Namun, kita tidak boleh menggerakkan PPV ke tahap yang maksimum, kerana penerimaan vaksin yang diterima oleh Selangor hanya setakat yang telah dinyatakan sahaja,” katanya. – Bernama


Ada tali barut bawa masuk pendatang di Langkawi

LANGKAWI, 11 Zulkaedah 1442H, Selasa – Terdapat dalam kalangan nelayan di Langkawi yang dipercayai menjadi tali barut kepada sindiket penyeludupan pendatang tanpa izin, ke pulau peranginan itu, kata Menteri Dalam Negeri Datuk Seri Hamzah Zainuddin.

Beliau berkata Kementerian Dalam Negeri (KDN) menerima makluman awal mengenai perkara itu, dan berdasarkan maklumat itu juga terdapat sindiket yang membawa masuk pendatang tanpa izin ke negara ini, sedang berada di negara jiran dan hanya menunggu masa memasuki perairan Malaysia.

“Hasil risikan mendapati, segelintir komuniti nelayan tempatan ini bekerjasama dengan sindiket itu tanpa dikesan oleh pihak berkuasa.

“Mereka ini (komuniti nelayan yang menjadi tali barut) bekerjasama dengan sindiket ini di tengah-tengah lautan, dan menyeludup masuk pendatang tanpa izin menggunakan bot-bot mereka,” katanya pada sidang media selepas membuat tinjauan pematuhan prosedur operasi standard Perintah Kawalan Pergerakan, di sini.

Turut serta dalam lawatan itu Menteri Pertanian dan Industri Makanan Datuk Seri Dr Ronald Kiandee, Ketua Pengarah Imigresen Datuk Khairul Dzaimee Daud, Ketua Pengarah Agensi Penguatkuasaan Maritim Malaysia (APMM) Laksamana Maritim Datuk Mohd Zubil Mat Som, dan Ketua Polis Kedah Datuk Kamarul Zaman Mamat.

Hamzah berkata beliau telah meminta Polis Diraja Malaysia, APMM dan National Task Force untuk membantu dan mengekang kemasukan pendatang tanpa izin itu ke negara ini.

“Jika dahulu modus operandi mereka masuk ke negara ini dengan menggunakan bot-bot besar, maka sekarang mereka menukar strategi dengan menetap sementara di pulau-pulau kecil memerhati pergerakan pihak berkuasa.

“Mereka ini akan menunggu masa dan jika tidak ada rondaan pada waktu itu maka mereka akan masuk sedikit demi sedikit menggunakan bot-bot yang dibawa sindiket…dan bila tiba di perairan negara telah ada orang yang menunggu mengambil mereka ini, itulah cara yang mereka buat sekarang ini,” katanya.

Sehubungan itu Hamzah berkata, beliau turut mengadakan pertemuan dengan beberapa Pengerusi Persatuan Nelayan serta warga nelayan di Langkawi, bagi memberi penerangan dan nasihat supaya tidak terjerumus dalam jenayah, yang boleh memusnahkan diri mereka dan negara.

“Kami bukan hanya memberi bantuan makanan asas kepada mereka (komuniti nelayan), malah kita mahu mereka ini sedar bahawa dalam kalangan mereka ini ada yang melakukan jenayah, yang tidak sepatutnya dilakukan oleh rakyat Malaysia,” katanya.

Beliau berkata selain penyeludupan manusia, sindiket itu turut terlibat dalam pengedaran dadah. – Bernama


Sarawak benar solat di masjid, surau tanpa penjarakan fizikal mulai 1 April

KUCHING, 19 Syaaban 1443H, Selasa – Sarawak membenarkan solat fardu dan sunat, khutbah serta wirid di masjid dan surau tanpa penjarakan fizikal bermula 1 April ini sejajar dengan Fasa Peralihan ke Endemik COVID-19.

Berdasarkan prosedur operasi standard (SOP) terbaharu yang diumumkan Majlis Islam Sarawak (MIS), semua aktiviti pengimarahan masjid, surau serta aktiviti sosial di premis-premis berkenaan dibenarkan dengan mengamalkan penjarakan fizikal.

Pengurusan dan pengebumian jenazah yang tiada kaitan dengan COVID-19 turut dibenarkan dengan penjarakan fizikal.

“SOP itu masih mengekalkan keperluan memakai pelitup muka sepanjang masa, pendaftaran kehadiran melalui MySejahtera, menggalakkan penggunaan sejadah atau alas sujud sendiri.

“Individu yang masih dalam tempoh kuarantin COVID-19 atau yang mempunyai gejala demam, selesema, batuk atau sesak nafas dilarang menghadiri solat dan semua aktiviti di masjid serta surau,” menurut MIS dalam kenyataan hari ini.

MIS memaklumkan, Jawatankuasa Pengurusan Masjid dan Surau bertanggungjawab menguatkuasakan pelaksanaan SOP yang ditetapkan. – Bernama


Mantapkan sistem kesihatan, SPA dan KKM didesak serap doktor kontrak

BANGI, 17 Zulkaedah 1442H, Isnin – Tindakan melancarkan mogok oleh sekumpulan pegawai perubatan kontrak tidak sepatutnya berlaku dalam keadaan sistem kesihatan negara sedang bergelut melawan pandemik COVID-19.

Setiausaha Agung Barisan Jemaah Islamiah Se-Malaysia (BERJASA), Ir Ts Muhammad Lukman Al Hakim Mohamad tidak bersetuju dengan tindakan mereka yang dilaporkan akan melakukan protes ‘Hartal Doktor Kontrak’ secara berfasa bermula 1 Julai ini.

Protes itu membabitkan penghantaran memorandum, sidang media dan juga mogok pada 26 Julai sekiranya kerajaan tidak menyelesaikan isu mengenai penempatan tetap mereka.

“Saya tak setuju doktor kontrak melancarkan mogok dalam keadaan sistem kesihatan negara sedang bergelut dengan pandemik yang menggila.

“Namun, saya tetap mendoakan mereka semua dan mendesak SPA dan KKM menyerap semua doktor kontrak sebagai pegawai berstatus tetap demi memantapkan lagi prestasi sistem kesihatan negara, terutama pada fasa kritikal bagi mengekang COVID-19,” katanya dalam kenyataan, hari ini.

Terdahulu, Ikatan Pengamal Perubatan dan Kesihatan Muslim Malaysia (I-Medik) turut menyatakan tidak bersetuju dengan penganjuran Hartal Doktor Kontrak itu.

Presidennya, Prof Dr Azizi Ayob berkata, I-Medik berpendapat bahawa penganjuran hartal bukan satu-satunya cara penyelesaian, sedangkan masih ada ruang rundingan untuk berbincang isu itu secara tuntas.

Sehubungan itu, I-Medik mencadangkan supaya sebuah jawatankuasa khas ditubuhkan bagi menyelesaikan isu ini.